Hasi da kinto festa

Altsasuko 2015eko kinta 60 kintoz osatuta dago; 31 neska eta 29 mutil. Aitor Lara izango da erregea, Iosu Apestegia erregeordea, Nerea Navarro erregina eta Idoia Jimenez erreginordea. Atzo, Santa Ageda bezperan, meza elizkizuna izan zuten eta irteeran zortzikoa dantzatu zuten, baina euren benetako ospakizunak gaur hasi da, Santa Ageda egunean.

Azken bi urteetan bezala, aurten ere neskek eta mutilek batera ari dira eskatzen Santa Ageda egunean. 60 opil prestatu dituzte, kinto eta kinta bakoitzak berea, eta adostutako tokietan jasoko dituzte, ez nesken etxeetan, lehen egiten zen bezala. Erregea, erregina, erregeordea eta erreginordea joanen dira opilak jasotzera, aurten botero lanak eginen dituen Angel Vergararekin eta txistulariekin, eta tortak jasotako tokietan jota eta porrusalda dantzatuko dute. Ateratako guztiarekin 5 eguneko ospakizuneko bazkariak, afariak eta beste estaliko dituzte.

Jakina, Altsasuko zortzikoa neskek eta mutilek dantzatuko dute. Gaur hasiko dira eta arratsaldero, astelehenera bitartean zortzikoa dantzatuko dute plazan. Juan Cruz Bengoetxea “Piloto” eta Andoni Beramendirekin aritu dira zortzikoa, jota eta porrusalda ikasten. Bestalde, egun handietarako jantziak prestatzen lan handia egin dute kintoek, euren senitartekoek eta Altsasuko bordatzaileek eta artistek. Baserritar jantzia neskek, eta praka eta alkandora txuria mutilek, kaikuarekin, txapelarekin, bularra gurutzatzen dien zapiekin, zintaz apaindutako makilarekin eta eskean aritzeko zilarrezko erretiluarekin.

Santa Ageda egun handian ere zilarrezko eta urrezko ezteiak bete dituztenek kintada ospatuko dute. Eguraldiagatik, platinozko ezteiak bete dituztenek larunbatera atzeratu dute ospakizuna. Haiek bezala, gainontzeko kintada guztiak etzi, larunbatean gehituko dira ospakizunetara. Aurreko urteetan ez bezala, aurten kintada batek berak ere ez du udal azpiegiturarik eskatu bazkaria herrian egiteko.


Korrika Gasteizera heldu da, erakundeek eta alderdiek babestuta

Nafarroatik igaro ostean, Korrikaren lekukoa eguerdi aldera sartu da Arabako hiriburuan, Salburua auzotik. Arratsalde aldera Bilbora joko du, bihar bertan han amaituko baita.

Korrika euskararen aldeko lasterketa Gasteizera heldu da gaur, ehunka lagunek eta hainbat erakundek eta alderdik babestuta.

Nafarroatik etorrita, 19. edizioaren Korrikaren lekukoa eguerdi aldera sartu da Arabako hiriburuan, Salburua auzotik, alegia. Arratsalde aldera Bilbora joko du Korrikak, bihar bertan han amaituko baita aurtengo lasterketa.

Hainbat ordezkari instituzional izan dira bertan, tartean, Bakartxo Tejeria Eusko Legebiltzarreko presidentea eta Cristina Uriarte Hezkuntza sailburua. Halaber, alderdi politiko guztietako ordezkarik parte hartu dute.

Gasteizen sartu aurretik, Ertzaintzako 24. promozioaren ikaslek Korrikaren lekukoa erman dute, Arkauteko Polizia-akademiatik igarotzean, Iñaki Gurtubai eta Josu Zubiaga sailburuekin batera.

Gainera, Arabako 30 bat elkartek, taldek, erakundek eta ikastetxek eramango dute ere Korrikaren lekukoa egunean zehar.

Errota, Zaramaga, Lakua eta Abetxuko zapalduta, bukatuko dute, 15:57an, Gasteizko ibilbidea.

Kontsultatu hemen ibilbide osoa.


Bai, gelan mahaietan banaka

Egunkari honetan bertan, berriki, datorren ikasturtean gelen antolaketarekiko kezka plazaratu da iritzi artikulu baten bidez (Banaka mahaietan?, Eneritz Garro, ekainak 10).

Kezka, noski, COVID-19 koronabirusaren eraginez distantzia soziala mantentzeko beharrak eragingo dituen aldaketen harira dator, orain baino lehen ohikoagoak ziren antolaketak berrezarri beharko direla barrundatzen hasiak baitira hainbat, hezkuntza komunitatean. Kezkaren oinarrian dagoena hauxe da: ikasleen banakako gelaren antolaketak zenbateraino zailduko duen ikasleen arteko elkarbizitza, eta, agian, ikasle-irakasleen arteko harremanak.

Izan ere, ez da gutxi kostatzen ari ikasleak erdigunean jarriko dituzten ikaste-irakaste prozesuak diseinatu eta gauzatzea. Metodologia berriak, ikuspegi pedagogiko garaikideak, neurozientziak garunaren funtzionamenduari buruz erakutsi dizkigun aurkikuntza berriak, eta nola ez, teknologia digitalak... Berrikuntzak azkar eta asko ari dira gertatzen hezkuntza munduan, baina horrek ez du esan nahi abiadura berean aldatzen ari direnik irakasleok irakaskuntzarekiko dauzkagun ideiak eta begirada, eta hortxe jarriko nuke puntua.

Distantzia sozialak elkarrengandik distantzia fisikoa mantentzera behartuko gaitu, azken pandemia eragin duen birusaren kontrako txertoa edota kutsaduraren eraginak arinduko dituen sendagaia aurkitu bitartean. Teknologia digitalen aroan, ordea, zergatik ez ikusi hori aukera moduan? Banatuta egon behar izateak ez du esan nahi ikasleek gelan espazio eta protagonismo txikiagoa izan behar dutenik, ezta sarean elkarrekin lanean aritu ezin direnik ere. Mundu digitala inoiz baino eskurago daukagu. Elkarrengandik gertu egon gabe, elkarrekin komunikatu eta elkarrekin lana egiteko tresna gero eta sofistikatuagoak eta erabilerrazagoak dauzkagu eskura. Aprobetxatzeko gai izango gara?

Ezin daiteke ukatu umeei pantailaren aurrean orduak eta orduak pasarazteak kalteak eragin diezazkiekeela. Etxean, eskolan edota kalean; hor baitago telebistaz gain, gero eta adin goiztiarragoetan baliatzen duten sakelako telefonoa (gainerako gailu elektronikoak ahaztu gabe). Noski, teknologiarako irisgarritasuna ez da inoiz unibertsala izan, eta horrek sor lezakeen arrakala soziala ere hor dago. Serio eta sakon aztertu beharreko hainbat kontu ekarri ditu digitalizazioak, baina, hezkuntzan baliatu edo ez, aspalditik mundu horretan murgilduta dabiltza gure haur eta gazteak.

Distantzia sozialak, bada, ez du zertan saihestu elkarbizitza, eta ezta elkarrekin lana egiteko aukera ere. Elkarren ondoan esertzeak elkarlana bermatzen ez duen bezala (zenbatetan ikusi ditugu gelak txokoka edo taldeka antolatuta eta ikasle bakoitza bere lanak egiten...).

Elkarrengandik urruntzea ez da izango inoren gustukoa seguruenik, baina beste behin ere errealitateak hausnartzeko aukera bikaina eskaintzen digu. Hezkuntzari ere eragin dio, dagoeneko, errealitate berri honek. Ez dago zertan atzera egin.


17 lagunek eman dute zerbitzu anitzetako lanposturako izena

Urrian azterketak hasiko dira

Hasiera batean, hilabete honen hasieran hastekoak ziren zerbitzu anitzetako langilea aukeratzeko azterketak. Baina azkenean, urrian abiatuko dira, euskara azterketarekin. Hori izanen da lanposturako lehendabiziko froga, eta ondotik, azterketa teorikoa eta praktikoa eginen dira.

Deialdi honetarako epaimahaia horrela osatua egonen da: mahaiburua alkatea izanen da eta honen ordezkoa alkateordea; kide bat zinegotzia izanen da eta bere ordezkoa ere zinegotzia. Bigarren kidea Nafarroako udal eta kontzejuek izendatutako teknikaria izanen da eta ordezkoa ere halaxe izanen da; Cederna Garalurrek izendatuko ditu hirugarren kidea eta honen ordezkoa; Berako Toki Ona Institutuko irakasle bat izanen da bertze kidea, eta honen ordezkoa bertze irakasle bat. Idazkaria herriko idazkaria izanen da, eta ordezkoa, Etxalarkoa.

Guzira 17 lagunek eman dute lanposturako izena eta urte bukaerarako langile finkoa lanean hastea espero da.


Elbira Zipritiari buruzko pelikulan parte hartu dute Ikastolako ikasleek

Elbira Zipritia euskal hezkuntza martxan jartzen aitzindaria izan zen.

Elbira Zipritia andereño, pedagoga eta euskal hezkuntza martxan jartzen aitzindaria izan zen eta hari buruzko filma egiten ari da Maider Oleaga zine zuzendaria. Pelikula honetan parte hartu dute Ikastolako ikasleek aktore gisa.


Francoren bilobari gutuna

Berriki, Francoren bilobari gutuna antzezlana ikusi dut. Ez dakit ezaguna egingo ote zaizun. Zu ageri zara bertan, zeharka askotan, baina hor zaude, ezin duzu ihes egin. Guk ere ezin dugu ihes egin, gu geu ere bagarelako historia hori.

Hunkigarria da bertan kontatzen dena, lasai, ez dizut spoilerrik egingo. Soilik esango dizut ospitale batean gertatzen dela dena. Bertan bildutakoek iragan gordina daukate, bakoitzak berea, baina askotan besteenarekin elkarlotzen dena. Eta elkarlotura horretan, hitz gutxirekin, asko esatea lortu dute antzezleek, gaurdaino haien mamuak ekarri dizkigute, eta ez dakit aretoan zeuden besteen atzetik dauden, baina nik mamu horiek nirekin sentitzen ditut oraindik. Mamu horiek zurekin dute zerikusia, zure familiarekin, zure iraganarekin eta orainaldiarekin ere.

Horregatik idazten dizut gutun hau. Mamuak askatu behar ditugu, lur eman behar diegu, mamuekin bizi direnei bakea eman behar diegu, eta zure egitekoa horretan handia da. Ezin dizut gehiagorik esan, joan zaitez eta ea zerbait mugitzen zaizun. Emanaldiak franco.eus atarian topatuko dituzu. Eta ea zerbait mugitzen hasten garen!


Saihesbideko sarbidea irekitzearen alde agertu da Elizondo

N-121-B errepideko saihesbidean Elizondorako sarbidea irekitzeko edo ixtea mantentzeko boza eman behar zuten maiatzaren 19an. 511 herritarrek parte hartu zuten kontsultan eta horietatik 284k eman zuten irekitzearen aldeko boza, 224k kontrakoa, 2 botu txuri izan ziren eta 1 baliorik gabekoa. Behin emaitzak ikusita, sarbideko harriak kendu, abiadura murrizteko koxkak paratu eta karrika bat zolaberrituko dute. Kamionendako debekua izanen du eta ahalik eta arreta gehien jartzea eskatuko dute Sustapen Departamentutik.


Hondakinen zerga garestituko dute Mutrikun

Datorren urtean hondakinak bildu eta kudeatzeko eta kaleak garbitzeko zerbitzuengatik Debabarrenako udalek

ordaintzen dituzten kuotak %0,5 igoko dira, bataz beste; Mutrikun, esaterako, igoera 0,15ekoa izango da. Esan dutenez, igoera “hondakinen tratamenduaren gastua handitzearen ondorioa” da. Erabakia Debabarrenako Mankomunitateko Batzar Orokorrak hartu du.

Mutrikuko udal iturriek azpimarratu dutenez, gastu gehigarri hori udalak bere gain hartuko du; hau da, ez die herritarrei eragingo. “Egoera dela eta, udal zerga gehienak izoztuta geratu dira, tartean, zaborrarena. Igoera 1.250 euro ingurukoa da; kopuru hori udal aurrekontutik bideratuko da”.

Mutrikun zerga garestitu egingo badute ere, beste herri batzuetan merketu egingo dute: Mallabian kuota %0,19 jaitsiko da, Soraluzen %2 eta Mendaron %0,16. Baina Ermuan %0,43 garestituko da, Eibarren %1,3, Elgoibarren %0,13 eta Deban %0,44.

Herri bakoitzak ordaindu beharreko zenbatekoa ondoko faktoreen arabera erabakitzen dutela argitu dute: udalerri bakoitzeko biztanleriaren arabera, herri bakoitzeko edukiontzien deskarga mugimenduen kopuruaren arabera eta deskargatu behar izan diren edukiontzi horien motaren arabera.

Horrela beraz, Debabarrenako zortzi udalerriek 2021ean Mankomunitateari 13.203.210 euro bideratuko diote. “Mankomunitatearen berezko gastuak, hala nola hondakinen bilketa eta kaleen garbiketa, %1 eta %0,8 murriztuko dira 2020aren aldean. Hala ere, Partzuergoari dagozkion hondakinen tratamenduaren inguruko gastuak %3 igo dira; ondorioz, Mankomunitateak 2020an baino 97.245 euro gehiago eman beharko dizkio Gipuzkoako Hondakinen Kontsortzioari (GHK).


Etxeko txikienak, jaiez jabetuko dira gaurko Umeen Egunean

Jolasak, ginkanak, txokolate jana, buruhandi eta erraldoien kalejira bitan... Umeen Eguna goizetik iluntzera, erdibidera heldu diren Santixabeletako hirugarren jai egun honetan:

Uztailak 3, ostirala

10:00 Ume-gazteei harrera.

10:30-13:00 Ginkana (Kiroldegia, Artzabal, Frontoia eta Udarregin).

11:00 Toka Txapelketa Artzabalen.

11:00-14:00 Jolas parkea Frontoian eta Artzabalen.

12:00 Kantu-triki poteoa txosnetan hasita.

13:00 Buruhandi eta erraldoiak trikitilariekin.

14:00 Umeen lagunarteko bazkaria frontoian. (Norberak ekarrita)

14:00 Gazte bazkaria txosnetan.

Ondoren, Motxaila elektrotxaranga.

14:00-17:00 Egurrezko jolasak frontoian.

15:00-17:00 Jolas parkea Frontoian eta Artzabalen.

16:00 Apar festa, Udarregiko patio borobilean.

16:30 Santixabel Igel Jokoa Artzabalen.

17:30 “Kantugiro” Karaokea Dema plazan.

18:00 Txokolatea frontoian.

18:30 Buruhandi eta erraldoiak trikitilariekin.

22:30 Dantzaldia frontoian BOSTON JAI taldearekin.

01:00 Kontzertua txosnetan SKASTI taldearekin.

Ondoren, EROMERIA erromeria.

Uztailak 4, larunbata

11:00 Haurrentzako BTT bizikleta irteera Mikel Laboa plazatik.

12:00 Preso eta iheslarien eskubideen aldeko kantujira Kuxkuxtu txarangak lagunduta.

14:00 Kantu Zikiro-jana Askatasuna plazan, Kuxkuxturekin.

16:00 Ur Jolasak Artzabalen. (Aurrez izena emandakoak.)

17:00 Zaldi-paseoak Ikastola aurreko zelaian. (Lar Zaldiak)

18:00 Herri-kirolak:

-Harri-jasotzaileak: Ostolaza- Izeta harrijasotze eskolen arteko saioa.

-Gipuzkoako 2. mailako Aizkolari txapelketa.(gizonezkoak). Finala:

- Jon Irazu Ugalde.

- Aratz Mugerza Mendizabal.

- Jesus Mari Mujika Elola.

- Xabier Orbegozo Aginagalde.

- Eneko Otaño Aizpurua.

- Luis Mari Txapartegi Gurrutxaga.

Egin beharreko lana 4 enb or 54 ontzako eta 2 enbor 60 ontzako.

18:00 Buruhandi eta erraldoiak trikitilariekin.

19:00 Gazteentzat DJ BURUNDA txosnetan.

20:00 Euskal presoen eskubideen aldeko ekitaldia Askatasuna plazan.

23:00 Kontzertua frontoian IZEBERG, HABEAS CORPUS eta BETAGARRI taldeekin.

02:30 Dja txosnetan.

Uztailak 5, igandea

07:00 Gaupaseroen argazkia.

Ondoren, Eonian elektrotxaranga.

09:00 Esnadeia dultzaineroekin.

11:00 Ur bataioa Kiroldegian.

11:30 Zanpantzarrak.

12:30 Erraldoien kalejira, dultzaineroak eta Ostargi konpartsa. Usurbilgo erraldoi berrituen aurkezpen ekitaldia.

12:30 Herriko Dantzarien emanaldia.

14:00 Jubilatuen bazkaria Atxega Jauregian.

16:00 IX. Kayak jaitsiera Alirin (Zubieta).

16:30-18:00 Santixabel Bola Txapelketa irekia.

17:00 Gorritiren show-a Ikastola aurreko zelaian.

18:00 Herri-kirolak. Idi dema eta harri-jasotzaileak: Idoia Etxeberria eta Estitxu Almandoz.

18:00 PATXARANGA elektrotxaranga.

18:00 Buruhandi eta erraldoiak dultzaineroekin.

18:00 Patata-tortilla lehiaketa txosnetan.

23:00 Maskota erretzea eta traka Dema plazan.

00:00 Kontzertua txosnetan KEZKA taldearekin.

Ondoren, EROKOMERI erromeria.


Emakumeen ahalduntzea helburu, tailerren eskaintza

Abendura arte, hilero, emakumeen ahalduntzerako tailer bat eskainiko du Zaldibarko udaleko Berdintasun sailak. Emakume zaldibartarren interesekoak izan daitezkeen askotariko gaien ingurukoak izango dira hileroko hitzordu horiek. Bi ordu inguruko tailer laburrak izango dira. Berdintasun sailetik aurreratu dutenez, hurrengo hitzordua Ama Kaxkarren kluba izango da, urri amaieran. Bestetik, azaroan, teknologia berrien bidezko erasoez jardungo dira.

Joan zen eguaztenean egin zuten ahalduntze tailer horietariko lehenengoa. Sendabelarren inguruan jardun ziren izena eman zuten parte hartzaileak. Sandra Ruizek gidatu zuen Osasunaren autogestioa eta sendabelarrak izenburuko tailer hori, eta emakumeen osasunaren medikalizazioaren alternatiba naturalak aurkeztu zizkien tailerrean parte hartu zuten emakumeei.


Bidezko merkataritzaren aldeko azoka egingo da domekan, Aramailur eta Setem-ek antolatuta

Aramailur kontsumo taldeak eta Setem gobernuz kanpoko erakundeak antolatuta, bidezko merkataritzaren aldeko azoka egingo dute domekan plazan. Hainbat ekintza izango dira: trikitilariekin girotutako dastatzea (11:00), joku didaktikoak (11:15), pintxo potea (11:30), zerealen gaineko dokumentala Sastiñan (12:15), Txanotxoren saskia ipuin kontaketa Sastiñan (13:15) eta ABBren katalogoaren aurkezpena eta saskiaren zozketa (14:15). Hiltegi zaharrean komiki bat egongo da ikusgai goiz osoan.


Arropak eskatzeko azken eguna gaur

Jocc Zikuñako Ama zikloturista taldeko arropa eskatu nahi duenak gaur du azken eguna. Taldeko lokaletik pasa behar da 20:00etatik 21:00etara.


Mairua errenditu egin da

Betiko moduan, jaietako ekitaldi nagusia izan da Mairuaren Alardea. Lainoek itxura onik ez zuten arren, jendeak plaza bete du eta urtero bezala, Antzuolako batailoiak irabazi eta jendearen txalo artean mairuak Antzuola errespetatuko duela zin egin du.

ARGAZKI GALERIA

Antzuolako batailoiak ireki du aurtengo desfilea, atzean mairua zuela. Hauek herritik zehar desfilatzen zuten bitartean Antzuolako dantza taldeak erakustaldi polita egin du plazan. Ondoren alardearen txanda izan da. Tradizioak agintzen duen moduan generalak herri osoaren izenean hitz egin du eta ekitaldia nahiz Antzuolako bandera eta eskudoaren zergatia azaldu du.

Ondoren Mairuak Antzuolako herria errespetetatu eta ez duela armas hartuko zin egin du. Hau ospatzeko fusilariek bi karga bota dituzte, eta hauen ostean kanoilarien txanda izan da. Aurten baina hirugarren karga bat ere bota dute, 40 urtetan alardean parte hartu eta gero Angel Mugikak omenalditxoa izan du. Berak adierazi moduan: "gazteei lekua utzi behar zaie".

Azken une hauetan euria azaldu da eta ekitaldia bukatu bezain laster, jendeak tabernetarako bidea hartu du.


Euskaltelek 25 kaleratze iragarri ditu

R Cableko 10 langile, Telecableko 7 eta Euskalteleko 8 botako dituzte. Ez dute baztertu kaleratze gehiago egotea. Langileek bilkura egin dute zuzendaritzaren erabakia salatzeko.

Jose Miguel Garcia Euskalteleko kontseilari delegatu berriak enpresa batzordeari gaur goizean jakinarazi dionez, 25 langile kaleratuko dituzte. Zehatz jarrita, R Cable enpresako (Galizia) 10 behargin; Telecableko (Asturias), 7 eta Euskalteleko 8 botako dituzte. Ez dute baztertu kaleratze gehiago egotea. Langileek elkarretaratzea egin dute zuzendaritzaren erabakia salatzeko.

Aurrez, Garcia izendatzearekin bat, telekomunikazio enpresako beste 20 bat langile, denak ere zuzendaritza postuetako kideak, kaleratu zituen Euskaltelek. Zegonak enpresaren kontrola hartu zuenetik funts britainiarrak egin asmo duen "berrantolaketaren" baitan kokatu dituzte neurriok. Garciak berak eman dio enpresa batzordeari erabakiaren berri.

Euskaltel taldea osatzen duten enpresa ezberdinetan egingo dituzte kaleratzeak: 10, R Cablen; 7, Telecablen, eta 8, Euskaltelen bertan. Enpresa batzordearen arabera, zuzendaritzak ez du ziurtatu kaleratze gehiago egongo ez direnik.

Euskalteleko zuzendaritzaren iturriek EFEri ziurtatu diotenez,"berrantolaketa honen ondoren, ez dute konpainian egitura aldaketa gehiago egiteko asmorik".

Lau langileri jakinarazi diete jada erabakia, baina gainerakoak komunikatu gabe daude oraindik.

Elkarretaratzea kaleratzeen kontra

Erabakiaren berri izan ostean, elkarretaratzea deitu du enpresa batzordeak, eta dozenaka langile bildu dira eguerdian Derioko egoitzaren aurrean.

Langileek Derioko egoitzaren parean egin dute bilkura, eguerdian. ETBko bideo batetik ateratako argazkia

Javier del Blanco enpresa batzordeko presidentearen (CCOO) hitzetan, "ez dute kaleratzeak arrazoitzeko argudiorik. Langileak kezkatuta daude, edonor izan daitekeelako lanik gabe geratuko dena, kaleratze horietarako ez dagoelako arrazoi zehatzik".

Blancoren aburuz, "badugu lana; ez dago, beraz, ageriko arrazoirik ezta zio ekonomikorik ere kaleratzeok justifikatzeko". Nabarmendu duenez, bota dituzten langile horiek "egoera berrira moldatu ahal ziren, euren profil profesionala egokitu zezaketen, baina zuzendaritza berriak ez du kontuan hartu batzuek 20 urte daramatzatela proiektu honetan, eta merezi zutela urte hauetan egindako lana aintzat hartzea, eta egin zezaketen bidea kontuan hartzea".

"Iragarritako heriotza baten kronika da honakoa. Batzordetik ohartarazi genuen, baina inork ez du ezertxo ere egin", deitoratu du.

"Gogora ekarri behar dugu Euskaltel diru publikoarekin sortu zutela, baina Eusko Jaurlaritzak eta gainerako erakundeek ez dute ezer egin hau guztia saihesteko. Bakarrik utzi gaituzte", erantsi du Blancok.

Enpresa batzordeak iragarri du langileekin aztertuko duela egoera, "hartu beharreko neurriak ondo pentsatuz".

ELA sindikatuaren hitzetan, 25 kaleratzeak langileen aurkako "eraso larria" dira.

"Triskantzari aurre egiteko" Euskalteleko langileak antolatzen "edonola" saiatuko dela iragarri du ELAk agiri batean. Sindikatu abertzalearen ahotan, Zegonaren "helburu bakarra akzioen dibidendua areagotzeko kostuak murriztea da".

"Hau ere albiste ona" ote den galdetu dio sindikatuak Arantxa Tapia Ekonomi Garapenerako sailburuari.

Iragarritako kaleratzeak

Enpresa batzordeak atzo azaldu zuenez, Giza Baliabideen arduradunek duela astebete jakinarazi zieten kaleratze gehiago egongo zirela, data eta kopurua zehaztu ez bazieten ere. Esan zietenez, "ahalik eta doitze txikiena" egin asmo zuten, eta kaleratzeak erabakitzeko irizpideaz galdetuta, arlo jakin batzuetan atzemandako "gehiegizko gaitasuna" izango zela nabarmendu zieten.

Asteon, bestalde, hainbat elkarrizketa eskaini ditu Euskalteleko kontseilari delegatuak, eta horietan aurreratu duenez, "erakunde-egitura sinplifikatu" nahi du, hiru enpresak "errentagarriagoa eta lehiakorragoa" izango den bakarrean bilduta.


Pulpo Eskubaloiak asteburuan jokatuko dituen partiduen ordutegia

Mutil kadete Creados taldeak multzoko lehen postua izango du jokoan igandean Eibar Eskubaloiaren aurka. Bi taldeek orain arteko partida guztiak irabazi dituzte.

Adi gizonezkoen senior taldearen partidarekin. Elgoibarren jokatuko dute, bertako taldearen aurka. Ez Ormaiztegiren aurka argazkian ageri den moduan.


Zabortegia egokitzeko baimena «halabeharrez» eman duela dio Mutiloako Udalak

Mutiloako Udalak martxoaren 15era arteko epea zuen Cespa enpresak Gipuzkoko hiri hondakinak Lurpe zabortegian hartu ahal izateko egindako eskariari erantzuteko. Iñaki Ugalde Mutiloako alkateak Goierriko Hitzari jakinarazi dionez, hilaren 14an eman zitzaion enpresari erabilpen baimen hori. Udalak baimena «halabeharrez» eman duela azaldu du ohar baten bidez, «juridikoki beste aukerarik ez» duelako izan.

Udalaren ustez,?«265 biztanleko herri bati inposatu zaion proiektu bat» da, «berarekin kontatu gabe eta bere bizkar» martxan jarri dena. Mutiloako Udalarentzat?eta herritarrentzat?«buruhauste eta kezka handiko egunak» izan direla azaldu dute, eta «karga handiegia» dela tamaina horretako herri batentzat. «Bidegurutze horretara eraman gaituzte, ez atzera eta ez aurrerako ataka batean sartu gaituzte».

Hiru hilabeteko lanak

Horrenbestez, orain arte industria hondakinak jasotzeko baimena bakarrik zuen Lurpe zabortegiak, hiri hondakinak jasotzeko beharrezko azpiegitura moldaketak egin ahal izango ditu. Behin lanak hasitakoan, hiru hilabeterako bukatuta izatea aurreikusten du enpresak, eta hala, uda hasierarako Gipuzkoako errefusa hartzeko prest egongo litzateke Lurpe. Aurreikuspenen araberan, datozen hiru urteetan 306.00 tona zabor jasoko ditu, hau da, urtean 102.000 tona inguru.

Gipuzkoako Hondakinen Kontsortzioak Gipuzkoa osoko errefusa Mutiloara eramateko hartutako erabakiaren berri komunikabideen bidez jakin zuen Mutiloako Udalak, irailean. Harrez gero, «behin eta berriz egin dira bilera eskaerak Gipuzkoako?Foru Aldundian», baina udalak «egindako eskaerak eta planteatutako kezkak erantzunik gabe» gelditu direla salatu dute. Hala, gaur gaurkoz, «isiltasuna besterik ez» dagoela dio udalak.

Udala «presiopean»

Goierri Birzirik herritar plataformak, agerraldi jendetsua egin zuen igandean Gipuzkoako?Foru?Aldundiaren egoitza atarian. ?Bertan, «Mutiloako Udala presiopean» dagoela eta Lurpe zabortegiko proiektua «inposaketa hutsa» dela salatu zuten, ez baita ez herritarren ez udalaren iritzia kontutan izan. Bide beretik, «birziklapenaren aurka, herritarren nahiaren aurka eta udalaren borondatearen aurka» hartutako erabakia dela salatu zuen atzo, Twitter bidez.


Eneko Etxeberria: ‘Martxoak 22’

Kasuak ikerketa gehiago behar duela dio Azpeitiko Udalarentzat Aranzadik egindako giza-eskubide urraketen azterketak. Izan ere, auzi judiziala irekita dago 32 urte beranduago.

Ikerketa gehiago behar dute 113 bala jaso zituzten lau gorputzek. Ikerketa gehiago behar dute Paco Etxeberria forenseak egindako azterketek. Ikerketa gehiago behar dute lekuekoen hitzek. Baina ez dute hori ere egingo.

Gutxi balitz epaitegiak urte luzeegiz ikertzen daraman auzia artxibatzea erabaki berri du. 32 urte pasatu dira. Justiziarik ez dago, berandu ere ez da etorriko.

Gogorra benetan, pasatu zena ere ezingo dute inoiz jakin senitarte eta lagunek. Erantzulerik ez da inoiz ageriko. Inori ezingo zaio ezer exijituko. Isiltasuna hedatzea dakar horrek.

Gure herriko biktima guztiak guztionak dira. Ez daude batzuen edo besteen biktimak. Herri txiki bat gara, komunitate bat, eta elkarrekin bizi gara. Guztiok gaude elkarrekin egunero bizitzen. Biktima guztiak gu guztionak dira. Denonak.

Ez ditzagun inoiz ahaztu Dionisio Aizpuru eta Pedro Mari Isarten heriotzak, ez iraganean geratzeko, iragana ezagutu eta denon etorkizuna irabazteko.

Egia, errekonozimendua eta justizia biktima guztientzat.


Frontenis Txapelketa Mistoan izena emateko aukera

Iazko arrakasta ikusita, Ikaztegietako Gazte Taldeak aurten ere frontenis txapelketa mistoa antolatzea erabaki du.

Ikaztegietako II. Frontenis Txapelketa Mistoan izena emateko epea urtarrilaren 27an bukatuko da. 678 04 69 70 mugikor zenbakia jarri dute eskura, deituz edo mezua idatziz izena emateko. Partidak larunbat goizetan jokatuko direla jakinarazi dute. Hala ere, eta garaiz abisatuz gero, egunez aldatzeko aukera egongo da.

Egunei dagokienez, txapelketa otsailean hasiko dela iragarri dute, eta apirilaren 13an amaituko dela. Honekin batera, egun horretan ospatuko dutela Ikaztegietako II. Gazte Eguna aurreratu dute. Bestalde, txapelketak iazko sistema antzekoa izango du, eta hau aurrerago zehaztuko dute; izen emate epea amaitzen denean.

Ondo pasatzera joateko deia egin dute, eta lehiakortasuna etxean uzteko eskatu dute. Era berean, ohartarazi dute gazte taldea ez dela arduratuko txapelketan zehar gertatu daitezkeen ezbeharrez.


ARGAZKI GALERIA: Ziortza-Bolibarko frontoiko berrikuntzak eta pilotariei omenaldia


Akordioak lortu behar direla nabarmendu du Mintegik, bereziki EAJ aipatuta

EH Bilduk "emaitza onak eta indartsuak" lortu dituela adierazi du koalizioaren hautagaiak, baina ez ditu herrialdez herrialdeko datuak baloratu. "Gogoeta egin behar dugu", erantzun du. Urkullurekin hitz egin duela jakinarazi du Mintegik, eta "aurki" bilera bat egitekotan geratu direla. "Erantzun ozena izan da: abertzalea da parlamentuko gehiengoa".

Akordioetarako besoa luzatuta jarraitzen duela berretsi du hauteskundeak igarota EH Bildu koalizioak. Laura Mintegi hautagaiak bozen emaitzei buruz hitz egin du agerraldi batean gaur Donostian. Itunak lortu beharraz aritu da behin eta berriro, bereziki EAJ aipatuta. Jakinarazi du Iñigo Urkullu EAJren hautagairekin hitz egin duela dagoeneko, eta "aurki" bilera bat egitekotan geratu direla.

EH Bildurenak "emaitza onak eta indartsuak" izan direla adierazi du Mintegik. 21 parlamentari lortu ditu, eta horiekin batera agertu da Miramar jauregira (batek ezin izan du agertu). Mintegik ez du, ordea, herrialdez herrialdeko baloraziorik egin. Gipuzkoako emaitzei buruz behin eta berriro galdetu diote kazetariek, alde estuz irabazi baitiote EAJri. "Gogoeta egin behar dugu", erantzun du Mintegik. Koalizioarenak ez ezik gainerako alderdien emaitzak ere aztertuko dituztela azaldu du, eta herriz herrikoak ere bai.

PSE-EEren eta PPren emaitzei buruzko balorazioa, bai, egin du. "Porrot egin dute. Agerian geratu da autonomiaren bideraketa sumisoak ez duela emaitza onik eman". Gehiengo abertzalea izango du Eusko Legebiltzarrak, eta hori oso kontuan hartu behar dela esan du. "Erantzun ozena izan da: abertzalea da parlamentuko gehiengoa". EH Bilduk erabakitzeko eskubidea parlamentura eramango duela berretsi du. "Aldaketaren mesedetan erabiliko ditugu botoak".


Gudari Egunaren harira hainbat ekitaldi egingo dituzte datozen egunetan

Ostegunean, Gudari Egunean, ikasleek elkarretaratzea egingo dute Sanjuandegiko biribilgunean. Arratsaldean, aldiz, Angel Otaegiren omenezko lore eskaintza izango da Nuarbeko hilerrian. Igandean mendi martxa egingo dute Nuarbera. Ondoren, herriko gudarien omenezko ekitaldia egingo dute.

Gudari Eguna izango da ostegunean, irailaren 27an. Egun horretan, 43 urte beteko dira Francoren erregimenak ETAko kide Angel Otaegi nuarbetarra eta Juan Paredes Manot Txiki zarauztarra hil zituela, FRAPeko beste hiru kiderekin batera. Data horren harira, herriko gudariak omentzeko hainbat ekitaldi egingo dituzte ostegunean eta igandean.

Ostegunean, Gudari Egunean, ikasleek elkarretaratzea egingo dute, 12:00etan hasita Sanjuandegiko biribilgunean. Arratsaldean, aldiz, Angel Otaegiren omenezko lore eskaintza egingo dute Nuarbeko hilerrian.

Igandean jarraituko dute Gudari Egunaren harira antolatutako ekintzek. Hilaren 30ean mendi martxa egingo dute Nuarbera. Martxara animatzen diren herritarrak 09:00etan abiatuko dira herriko plazatik, eta eguerdian, 12:30 aldera, ekitaldia egingo dute Nuarben bertan. Han gogoan izango dituzte Otaegi zein Pasaiako segadan hildako Dionisio Aizpuru Kurro eta Pedro Mari Isart Pelitxo. Ondoren, hamaiketakoa izango da bertaratzen diren lagunentzat.


Sito Alonso: « Inoiz ez dugu Manresan irabazi, erronka polita da»

Javi Rodriguez, Asselin eta Doellmannen lana goraipatu du Lagun Aroko entrenatzaileak

Bolada gozoan, baina erronkaz erronka. Halaxe segitzen du Lagun Arok, Sito Alonsoren ahotan. Entrenatzailearentzat Manresan jokatzea erronka polita da [bihar ariko da, 19:00etan], Lagun Aro Nou Congosten inoiz irabazi gabe baitago: «Real Madrilen aurkako garaipena pasa zen. Astelehen goizean bukatu zen ospakizuna, eta orduz geroztik Manresa bakarrik daukagu buruan, haien aurka galtzen badugu garaipen bakarrera geratuko direlako sailkapenean». Kantxa zaila, eta taldea ere bai. Javi Rodriguez, Asselin eta Doellmannen lana goraipatu zuen Alonsok.


Aitor Zabaletaren kasua ezberdina izan zela adierazi du Jokin Aperribaik

«Neurri kolektiboak» eskatu ditu indarkeria amai dadin.Realaren egoera «inoizko onena» dela esan du presidenteak

«Indarkeriak futbolari lotuta jarraitzea onartezina da». Garbi mintzatu zen Jokin Aperribai Realeko presidentea atzo Anoetan, hilaren 10ean egingo den akziodun batzarraren inguruko prentsaurrekoan. Besteak beste, joan den igandean Madrilen izandako gertakariaz hitz egin zuen. Frente Atletico Atletico Madrilen eskuin muturreko jarraitzaileek Francisco Javier Romero Deportivoko zalea hil zuten. «Segurtasun neurriak gero eta ugariagoak dira, baina zerbaitek huts egiten du. Realeko zaleok eskarmentua badugu, eta ahal dugun guztia egingo dugu indarkeria urruntzeko futboletik. Neurri kolektiboak hartu behar dira».

Datorren astelehenean hamasei urte beteko dira Frente Atleticok Aitor Zabaleta Realeko zalea hil zuela. Hura, dena den, kasu «ezberdina» izan zen. «Konparaezinak dira bi kasuak. Joan den igandean berrehun lagunek hitzordua egina zuten borroka egiteko». Zabaleta, berriz, bikotekidearekin Madrilera oan zen, Atletico Madril-Reala UEFA Kopako final-zortzirenetako itzuliko partida ikustera. Taberna batetik atera berritan, Vicente Calderon estadioko atarian labana batekin eraso egin zion Guerrak. Hamazazpi urteko kartzela zigorra ezarri zioten hari.

60 milioi euroren irabaziak

Realaren egoera ekonomikoaz ere mintzatu zen Aperribai, eta zenbakiak «inoizko onenak» direla adierazi zuen. «Irabazi historikoak ditugu». Izan ere, bi urtean 60 milioi euroko superhabita izan du klubak: joan den denboraldian 24,4 milioi irabazi zituen, eta aurtengoan 35,89. «Emaitzak ezin hobeak dira, eta 2018ra bitarteko plan ekonomikoa prestatu dugu». Bada, plan hori bideratzeko azpiegiturak oinarrizkoak izango dira, Aperribairen esanetan, eta klubak prest du Anoeta berritzeko proiektua. «Hori izango da fitxaketarik onena. Ilusioz lepo gaude».


Bide eman

Lur Albizu Etxetxipia

Kontseiluak Bide eman euskarari, euskaraz bizi nahi dugu lelopean manifestazioa eginen du, ekainaren 4an. Duela pare bat aste egin zuten horretarako deia euskalgintzako hainbat eragilek, eta zer hausnartua eman dit. Ez dakit ideiak ordena logiko batean idazteko gai izanen naizen, baina, tira. Saiatuko naiz.

Duela ia urtebete UPN, PP eta PSNri aurrea hartu eta aldaketaren indarrek akordioa egin zutenetik. Ia urtebete lau alderdiek sostengatzen duten gobernua eratu zenetik. Akordio programatiko luze eta zabala lau urteri ekiteko. Eta, a zer kasualitatea, euskara dago askatu beharreko korapiloen artean. D ereduan izena emateko aukera Nafarroa osora zabaldu da —ez oztopo gutxirekin, eta gobernuak ezer gutxi eginda—, baina erabaki hori aldaketaren aurretik ere onartua zegoen. Aurten, ez dira gutxi izan euskara erdigunean izan duten eztabaidak, zirkuak eta azpijokoak.

Euskararen Legea aldatzeko oraindik mendeak falta direla ematen du. Eskubideak ez dira eskubide, gutxi batzuen identitate arazoak baizik. “Zergatik aldatuko dugu, bada, zonifikazioa? Zer arazo du? Ez dakit zertaz kexatzen zareten, jadanik Nafarroa osoan D ereduan ikasten ahal baldin bada…”. Eta horrela segi dezakegu infinituraino, bueltak eta bueltak ematen…

Honen aurrean zein erantzun eman behar du euskalgintzak? Mobilizazioa beharrezkoa da, ados nago, eta etorri behar zuela uste dut. Zein lanketa eginen da deialdi honekin? Zein izanen da helburua, euskalgintza suspertzea, herrietara heltzea, diskurtsoa finkatzea, inplikazioa sortzea… edo manifestazioa bera? Iazko Anaitasunako ekitaldiak zein hazi erein zuen? Zein izanen da diskurtsoa? Iruditzen zait eskubideak aldarrikatzeaz haratago joan behar dugula, praktikara eraman behar dugula aldarrikatzen ari garena. Euskararen aldeko borrokak konpartitua izan behar du, koordinatua eta herri mugimenduko eta gizarte osoko sektore anitzekin aurrera eramana.

Nik ez dut euskara etsipenerako tresna (bakarrik) izaterik nahi. Ez dut “Europako hizkuntza zaharrena da, zaindu behar dugu, gure arbasoak…” esan nahi, euskara orain da, eta gu gara. Eraldaketarako tresna izan daiteke, berria edo zaharra izan. Ez ditut hamasei urteko gazteak ikusi nahi bi esaldi jarraian esateko beldurrez, ergatiboa edo erlatiboa edo nikezdakitzer gaizki esanen duten beldurrez. Euskaraz entzun nahi ditut gazte horiek, edo euskañolez, haien hizkera propioarekin.

Bide berriak sortu behar ditugu, euskarari mistikotasun hau kendu, museoko pieza izateari utz diezaion. Emozioekin lotu, haserrearekin, borroka grinarekin, minarekin, umorearekin eta baita gozamenarekin ere. Gozamenetik hitz egin nahi dut euskaraz, euskaraz bizi eta gozatu nahi dut.

Euskara beste borroka espazio bat da; moldeak eta moduak berritzen, berrirakurtzen eta birsortzen jakin behar dugula uste dut, egoerak eskatzen duenari erantzuten. Manifestaziotik harago ere honek eragina izan dezan.


Humus taldeko Nataliak, Izaroren bideoklip bat jartzeko eskatu du

Eskari hauek izan dira azken saioan: Stai Zitto taldearen Bidaia eskatu du ikus-entzule batek Whatsapp bitartez; Meghan Trainor artistaren I´m a lady ere eskatu dute; baita Morat taldearen Amor con hielo ere; eta Juantxo Skalariren Sarrera VIII. Humus taldeko Nataliak ere egin du bere eskaria eta Izaro jartzeko eskatu du. Gozatu!


Erabileraren erronkari aurre egiteko, Euskaraldia

Herriko aurpegi ezagun asko elkartu dira Euskaraldia aurkezteko

Euskaraldia, 11 egun euskaraz iniziatiba aurkeztu dute gaur goizean Hondarribian. Erabilera handitzeko helburua du, eta udazkenera begira ari dira antolatzen Euskal Herrian zehar. Gaur, Hondartza kiroldegiaren kanpoaldean egin dute aurkezpena eta bertan izan dira Txomin Sagarzazu alkatea, Blagan Euskara Elkarteko Martin Lizeaga eta Kike Amonarriz soziolinguista eta Euskaltzaleon Topaguneko kidea. Haien atzean, herriko arlo askotariko eragileak bildu dira: udaleko beste ordezkari batzuk, Euskara Zerbitzukoak, kirol elkarteetako ordezkariak, hezkuntzakoak, gizarte arlokoak, ostalaritzakoak, merkataritzakoak…

Alkateak nabarmendu duenez, erabilera sendotzea da bildu direnen komuneko helburua: “Hemen gauden guztion helburua berdina da, gurea dugun euskararen erabilera sendotzea; jakin badakigu hizkuntza ezagutzen duten eta erabiltzen dutenen artean aldea dagoela, eta denon lana eta asmoa da tarte hori txikitzea”.

Sagarzazuren ustez, erabilera handitzeko ezinbestekoa da herriko arlo guztietan eragitea, hori horrela, eskerrona adierazi du gaurko argazkian “herriko panoramika” azaltzen delako: “Eguneroko ohitura eta lanez gain, ekimen berri batekin gatoz, eta horretarako ezinbestekoa dugu aurpegi ezagunak eta parte hartzea egotea proiektu garrantzitsu honetan”. Erantsi duenez, “oso argi dugu Hondarribian euskaraz gehiago hitz egin nahi dugula”, bakoitzaren hizkuntza gaitasuna bat edo beste bat izan. Dei berezia egin die “ia euskaldun” direnei, eta euskara ezagutzen ez dutela adierazi baina maila batean ezagutzen dutenei: “beraiek ere parte hartu behar dute”.

Urte eta erdi da Blagan sortu zela, eta sortu zenetik erabilerarekin kezka azaldu du elkarteak, are gehiago, erabilera eskasia izan zen Blagan sortzeko arrazoi nagusia. Horregatik, Euskaraldia ideiaren garrantzia nabarmendu du Lizeagak: “Blagan sortu zenetik euskararen erabilera datuak oso kezkagarriak direla uste dugu, eta hau bezalako ekimenekin aurrera egin behar dugulakoan gaude. Ezinbestekoa da denon parte hartzea eta gure aldetik prest gaude laguntzeko”.

11 egun euskaraz

Hilaren 25ean hitzaldia emango du Kike Amonarrizek Itsas Etxean, 18:00etan. Bertan azalduko ditu Euskaraldia, 11 egun euskaraz iniziatibaren nondik norakoak, baina gaur ideia nagusia aurreratu du: “Herritarren hizkuntza ohituretan eragiteko egitasmoa da, herritarrak euskarekiko aktibatuko dituena. Hondarribian 2016an egindako kale neurketan euskararen erabilera eskasa eman zen, %24. Denon esku dago datu hori hobetzea, ekin diezaiogun bada gaurtik aurrera”.

Eta bide horretan proposamen zehatz bat egingo du Euskaraldiak, 11 egunez euskaraz gehiago mintzatzea, azaroaren 23tik abenduaren 3ra. “Herritarrei eskatuko zaie bere hizkuntza portaerak aldatzea, euskara gehiago erabiliz edo aukera emanez”. Horretarako bi figura sortuko dira: ahobiziak, euskal hiztunak, eta belarriprestak, euskaraz gutxi jakin arren ulertzeko eta elkarrizketa bat ele bitan eramateko gai dena.

Bakoitzari zer eskatuko zaion azalduko du Amonarrizek hilaren 25ean. Hori bai, berak, alkateak eta Lizeagak nabarmendu duten bezala, erabileraren erronka ezin da 11 egunetara mugatu, urteko 365 egunetan presente eduki beharreko gaia da.


Prentsa idatziko Argia saria jaso du BERRIAko Edu Lartzangurenek

'Portobello', 'Denbora' film laburra, 'Azpimarra', Bertsoa eta Dantzan webguneak eta Euskadi Irratia ere saritu dituzte

BERRIA egunkariko Agenda saileko Edu Lartzangurenek jaso du aurten prentsa idatziko Argia saria, egunero sail horretan kaleratzen dituen elkarrizketa laburrengatik. «Hedabideetan gutxi agertzen den jendearekin hitz egin, haien mundua ikusteko manera jaso, eta irakurleei modu erakargarrian aurkezteko gaitasunagatik» saritu dute. Lartzangurenek lankideei eta elkarrizketatu dituen pertsonei eskaini die saria. Hauek izan dira beste sarituak: Euskadi Irratiko Portobello irrati saioa, Herrira Mugimenduaren Denbora film laburra, Dantzan.com eta Bertsoa.com webguneak, ETBko Azpimarra saioa, eta Euskadi Irratia.

Atzo banatu zituzten sariak, Usurbilen (Gipuzkoa). Interneti dagokiona eman zuten aurrena. Sarituak: Bertsoa.com eta Dantzan.com webguneak. «Internet bertsotarako eta dantzarako plaza digital bihurtu, eta kulturaren alor horien jarraitzaileei berebiziko zerbitzua ematen diete», nabarmendu du epaimahaiak.

Bertsoa.com atariaren izenean Jexux Mari Irazu bertsolariak jaso zuen saria. Gogoeta garian harrapatu ditu: «Uste dugu bertsolaritzak baduela sarean gehiago zabaltzen jarraitzeko potentzialitatea». Dantzan.com atariko Oier Araolazak Argia saria orain gutxi jaso zuten beste baten ondorio dela gogorarazi zuen. «Webgunea itxi behar izan genuen bederatzi hilabetez. Baina dantzazaleen babesari esker, berriro martxan da. Dantzazaleek argi esan dute tresna hau behar dutela».

«Pozez puztuta» jaso zuen irratiko Argia saria Asier Leozek. Hark gidatzen duen Portobello saioari eman diote saria. Leoz Madrildik mintzatu zen, lan kontuengatik han baitago: «Eskerrak eman nahi dizkiet Euskadi Irratiko arduradunei, erakutsi didaten konfiantzagatik». Portobello saioari ondorengo merituak aitortu dizkiote: «Musika hautatzeko aparteko gustua erakutsi du, eta entzuleei behar bezalako testuinguruarekin eskaintzen».

Denbora film laburraren bidez egin zuen dei Herrira Mugimenduak, urtarrilaren 12an, euskal presoen eskubideen alde Bilbon egindako manifestaziora. Hari eman diote publizitateko Argia saria. «Fikzioaren baliabideak ekitaldi publiko bat iragartzeko egoki erabili izana» goratu du epaimahaiak. Beren aldarrikapenari sortzaileek jarritako ahotsa eta letra eskertu zuen Amaia Esnalek, Herrira Mugimenduko kideak: «Haientzat, eta filmean azaltzen den errealitatea agerian uzten diguten preso, iheslari nahiz senideentzat da saria».

«Euskaraz bizitzeko hautua egiten duten herritarrentzako telebista publiko bat» aldarrikatu zuen Maddalen Iriartek, ETBko Azpimarra saioko aurkezleak. Sariagatik pozik mintzatu zen. «Hunkituta gaude». Gaur-gaurko gaiak «sakontasunez eta independentziaz» lantzegatik saritu dute Azpimarra.

Merezimenduzko saria Euskadi Irratiari eman diote, 30 urteko ibilbideagatik. Entzuleak, langileak eta kolaboratzaileak ekarri nahi izan ditu gogora Felipe Juaristi zuzendariak.


Xalbador, ehun urtez sortzaile

Fernando Aire 'Xalbador' Euskal Herri osoan egin zen ezagun, eta egun ospatzen da haren sortzearen mendeurrena. Mixel Itzainak liburu bat idatzi zuen haren bizitzaz eta bertsoez, eta gaur egun duen garrantzia azpimarratu du.


Nekazaritza biodinamikoa

Egutegiari gain begiratua luzatuz,apirilaren 15a bitartekoaz mintzatu zaigu Kistine.


Boss Collective taldeak joko du ostiralean Uxoan

Men of Rock Musika Elkarteak antolatuta, Bossa Collective taldeak joko du ostiral honetan Uxoa tabernan (Butroi pasealekua, 1), doan. 22:00etan hasiko da kontzertua.


Osakidetzak 124.000 euro ordainduko ditu, paziente baten heriotzagatik

Ebakuntza egin eta egun batzuetara hil zen gizonezko baten alargunarekin eta seme-alabekin akordioa lortu du Osakidetzak, eta, horri esker, auzitara jotzea saihestu dute.

Osakidetza eta EAEko Pazienteen Babeserako Elkartea akordio batera iritsi dira eta 124.248 euro ordainduko dizkiote ebakuntza baten ostean hil zen gizonezko baten alargunari eta seme-alabei.

Akordioa otsailaren 3an lortu zuten, eta, horri esker, auzitara jotzea saihestu dute.

2011ko irailaren 12an Bilboko Gurutze Gorriaren ospitalean ebakuntza egin eta ordu batzuetara, gizonezkoa Galdakaoko Ospitalera eraman behar izan zuten, eta "hemoperitoneo masiboa" eta "arterian odoljario aktiboa" atzeman zizkioten bertan. Haren egoerak, baina, okerrera egin zuen eta irailaren 18an hil zen.

Alargunak eta seme-alabek kalte-ordainak eskatu zituzten orduan, senideari arreta desegokia eman ziotela iritzita, eta Osakidetzak indemnizazioa ematea onartu du orain.


Ez! : "Disko berria ez da salgai egongo, guk geuk banatuko dugu kontzertuetan"

Duela hilabete aurkeztu zuten disko berria Ez! oñatiarrek. Bost urte daramatzate errepidean punk-ska nahasketa eroa alderik alde zabaltzen. Urte eta erdi stand by egoeran eman ondoren, inoiz baino indartsuago dira bueltan euren aldarria zabaldu eta kontzertura gerturatutakoak 80ko hamarkadara bueltan eramateko asmoz. Bada, urte hauetan guztietan egin dituzten kantu bilduma berri honi buruz gehiago jakiteko grinez, eurekin izan gara oraingo honetan.

Zelakoa da disko hau?

Urteetan zehar egin ditugun kantuen bilduma da diskoa. Bertan 11 abesti aurkituko dituzue; lehenengo maketako bi, bigarren maketako lau eta beste 5 abesti berri. Hala ere, maketetan zeuden kantuei moldaketa batzuk egin genizkien, bereziki, ahotsean. Berriz grabatu genituen eta koruak gehitu genizkien.

Nolakoa izan da grabazioa?

Diskoa etenaldia egin aurretik amaituta genuen; hau da, 2011ko ekainean bukatuta zegoen. Berrizko Lorentzo Records estudiora jo genuen, beste behin, eta bertan, 10 egunean prozesu guztia amaitu genuen. Kantuak zuzenean grabatuak izan dira eta ondoren, Josuk ahotsa sartu eta estudioan bertan egin genituen nahasketak eta masterizazioa. Aitor Ariñorekin lan egin genuen eta esperotako emaitza erdietsi dugu, oso pozik gaude egin duen lanarekin, profesionala da eta gauza asko ikas daitezke harekin.

Orduan, emaitzarekin pozik?

Bai; esan bezala, oso pozik gaude. Esperientzia ederra bezain lagungarria izan zen, eta, ikasiz joan ahala, guztia errazago eta txukunago irteten da. Oraingoan, ganorazko disko bat kaleratzea genuen jomuga, ez beste maketa bat. Kantu zaharren eta berrien arteko aldea egon badago, baina diskoan ez da nabari. Azken diskoaren grabazioa landuagoa izan zen, ez zen arazorik egon.

Nola banatuko duzue diskoa?

Guk geuk egingo dugu. Kontua diskoa Euskal Herriko txoko guztietara heltzea da, eta ez, talde askori gertatzen zaien moduan, diskoak tabernetan salgai jarri edo lokalean bertan hautsa hartzen gelditzea. Hori ez da banaketa egokia, hori egindako lanari oztopoak jartzea dela uste dugu, bide motza du horrek. Horretarako, adostutako zenbait irizpide jarraituko ditugu. Lan berria ez da salgai egongo, guk geuk banatuko ditugu kontzertuetan, entzuteko interesa erakusten duen orori, lagundu digutenei, eta abar.

Diskoa aurkezteko kontzertu-bira antolatzen zabiltzate.

Bai, banaketa egokia egitea du xede prestatu dugun birak, kontzertuak emango ditugun herrietako giroa alaitzeaz aparte. Aurkezpen ofiziala Oñatiko Antixena gaztetxean izan zen eta publikoaren erantzunarekin oso pozik geratu ginen. Urte eta erdiren ondoren berriro oholtza gainera igotzea hunkigarria izan zen, eta, are gehiago, Antixena gaztetxean. Bada, hurrengo zuzenekoak Donapaleun, Gasteizen, Txantrean eta Oñatiko Fan hemendik egunean izango dira.


Bruselan jaso dute AHTaren kontrako ordezkaritza bat

Arabako eta Nafarroako plataformak Europako Legebiltzarreko ordezkari politikoekin batzartuko dira.

Arabako eta Nafarroako AHTaren kontrako herritar plataformetako ordezkaritza bat Bruselan da. Gaur eta bihar artean, Europako Legebiltzarreko ordezkari politikoekin hainbat batzar egiteko asmoa dute, eta AHTak ekarriko dituen kalteen berri emango die. Halaber, Abiadura Handiko Trenaren aurrean alternatiba bat defendatuko dute. Besteak beste, Asparreneko eta Donemiliagako alkate Txelo Auzmendi eta David Lopez de Arbina daude ordezkaritza horretan.

Gaur GUE/NGL (Confederal Group of the European United Left/Nordic Green Left) taldearekin bilduko dira, baita Europako Batzordearekin ere. Bihar, EH Bildu, Elkarrekin-Podemos, PSOE, Europako Aliantza Librea (ALE), Berdeak eta BNGko taldeen ordezkariekin egongo dira.


Euskotrenek egin zuen greba "legez kanpokoa" zela esan du epaileak

Erabiltzaileek lanuztearen berririk izan ez zutela eta Jaurlaritzak komunikaziorik jaso ez zuela nabarmendu du epaileak.

Eusko Autonomia Erkidegoko Auzitegi Nagusiak iazko urriaren 9ean Euskotreneko Enpresa Batzordeak deitutako lanuztea legez kanpoko greba izan zela erabaki du. Aurreko egunean, Lezamako geltokian, istripu larria izan zen eta, ondorioz, Euskotreneko langile bat hil egin zen.

Zentzu honetan, enpresaren eta Jaurlaritzako Garraio Sailaren alde agertu da epailearen erabakia.

Lankidearen heriotza salatzeko langileek egin zuten protesta hura "greba izan daitekeela" dio epaiak, erabiltzaileek aurretik ez zutelako lanuztearen berririk. Horrez gain, lanuzteak 10 egun lehenago jakinarazi behar direla azpimarratu du epaileak.

Orotara, 100.000 lagun zerbitzu gabe gelditu ziren urriaren 9an protesta honen ondorioz.


Baztango Mendigoizaleak taldeko Iñaki Sanzberrorekin datozen hitzorduez..


(BIDEOA) Ana Aristondo, eskolako kontuei buruz

Ana Aristondo Uraintziar baserrian jaio zen, Itziarko Mardari auzoan, eta txikitatik izan du lotura zuzena Narrondorekin; umetan, bertako errotara joaten zen garia eta artoa ehotzera. Bitarte baserriko Joxe Etxaberekin (1926-2009) ezkondu zen.

Narrondon jaiotakoa da koinata, Miren Azpeitia, "Azkueneko" etxeetan. Joxek maristetan ikasi zuen, eta hango maisuak gogorrak ziren. Arroako eskolan, berriz, bi neskazahar zeuden, eta erlijioa erakusten zuten gehienbat. Anaren maistra Basarri bertsolariaren garai bateko andregaia izan zen, Usarroa baserrikoa, eta Xabiertxo “katona” edo irakurtzen ikasteko liburua erabiltzen zuten.

ZUMAIAKO AHOTSAK: Ana Aristondo Aizpurua (1928)

Elkarrizketatzailea: Asier Sarasua Aranberri

Data: 2008ko maiatzaren 7a.

Anaren bideo gehiago Ahotsak.eus-eko gunean.


Ilgorak eta lainoek pertseidak garbi ikustea eragotziko dute

Izar iheskor horiek ikusteko ordurik aproposenak gaur gauekoak izango dira.

Astronomiazaleek urteko zita garrantzitsuenetako bat izango dute gaur gauean; pertseidak edo Done Laurendiren malkoak ikusteko aukera izango da. Izar iheskor horiek ikusteko ordurik aproposenak gaur gauekoak izango dira. Halere, adituek aurreratu dutenez, ilgorak eta lainoek ez dute ikuskizunaz behar bezala gozatzen utziko.

Swift-Tuttle kometa berotzen den bakoitzean bere atzetik hauts partikulak uzten ditu. Meteoro txiki horiek abiadura handian sartzen dira atmosferan, eta, ondorioz, izar iheskorrak sortzen dira. Hauts partikula horiek oso txikiak dira, askok harea-pikor baten tamaina dute.

Kometa bat Eguzki Sistemara hurbiltzen den bakoitzean, eguzki-erradiazioaren eraginez horren nukleoa (izotzez eta haitzez osatuta) desegiten da, eta gasez eta hautsez osatutako partikula txikiak sortzen dira, eta kometaren orbitan zehar sakabanatzen dira.

(Pertseidak ikusteko gida)

Eguzki eklipsea

Aurten ikusiko dugun eguzki eklipsea aparteko ikuskizuna izango da munduan. Amerikako Estatu Batuetan erabatekoa izango da, eta partziala, berriz, ondorengo tokietan: Erdialdeko Amerikan, Hegoamerikako iparraldean eta Europan.

Ilargiak Eguzkia osorik estaltzen duen bakoitzean gertatzen da ikuskizun astronomiko hori, gure izarraren eta Lurraren artean jartzen baita.

Eguzki eklipsea denbora luzez ikusi ahal izateko, zerua ahalik eta garbien egotea komeni da. Arrazoi horregatik, puntu geografiko altuenean egotea da aukera onena.

Eklipsea ikusteko unean izarra zuzenean ez ikustea, etxean egindako iragazkiak saihestea, eta homologatuta dauden betaurrekoak ez erabiltzea aholkatu du NASAk


Batasunaren ustez, Zapaterok "ezezko biribila eman die irtenbide politikoei"

Pernando Barrena Batasunaren buruzagiak kritikatu egin du Zapaterok Estatuaren egoerari buruzko eztabaidan izandako jarrera, "ezezko biribila eman dielako irtenbide politikoei". Haren ustez, "larria da" hori, eta "herri honek ezin du inondik ere ontzat eman".

Hala ere, aurrera egiteko "aukera" oraindik badagoela uste du Barrenak. "Erabakitzeko gaitasuna eta lurraldetasunaren errespetuaren alde gaudenon ardura da indarrak artikulatzea, eduki politikoetan oinarritutako prozesuak aurrera egin dezan", esan du.

Barrenaren iritziz, "penagarria" izan da EAJk eztabaidan izandako jarrera, "Zapaterori kritikarik ez diolako egin bake prozesuaren kudeaketaz", eta haien "kezka bakarra" eskumen batzuk lortzea delako.


Zapalduko ote dute azkenean?

Gutxieneko zerbitzuen legea prestatzen hasi dira. Sindikatuek eta epaileek ez dute begi onez ikusten, greba eskubidea bera "arriskuan" egon daitekeen beldur.

Madrilgo zaborraren grebak eman dio aitzakia. Mariano Rajoyk bere aurrekoek egin ez dutena egitera doala iragarri du: greba eskubidean esku hartu. Gutxieneko zerbitzuak arautzeko legea prestatzen hasteko «agindua» eman du, «greba eskubidea eta herritarren eskubideak bateragarri egiteko». The Financial Times, Frankfurter Allgemeine Zeitung, Wall Street Journal, Le Monde eta nazioarteko beste hainbat hedabidek Ana Botella Madrilgo alkateari marraztutako margolanak Genovako estoldak trabatu ditu, eta ez eraikina zaharberritu ez delako —diru beltzez, Ruz epailearen susmotan—. Espainia marka hondakinen artean berriro: «Zaborraren hiriburua»; «Kaos higuingarria»; «Zabor uholdea». Eta hori gutxi balitz, sindikatuak garaile grebaren desafioan. Erantzun azkarra etorri da, baina, Moncloako maizterraren aldetik, Jose Maria Aznarrek berak ere egin ez zuen urratsa egite aldera: «Gutxieneko zerbitzuak arautzearen aldekoa naiz; aztertzen hasteko agindu dut».

Rajoyk jarritako haziak zer bide egingo duen ikustea falta den arren, ELAk ez dio usain onik hartzen. «Eskubideak murrizteko bidean eman nahi duten beste pauso bat da», dio Joseba Villareal sindikatuko negoziazio kolektiborako arduradunak. «Patronalak eskatutako beste enkargu bat da, finean. Madrilgo kontuarekin harilkatuz eta demagogia handia eginez, greba eskubidea indarrik gabe uzteko».

Hori da sindikatuen artean eta, oro har, gizarteko sektore ezkertiarretan zabaldu den beldurra, orain urrun entzun den kanpai hotsa ez ote den alarma sirena ozena bihurtuko hilabete batzuen buruan, Espainiako Konstituzioan jasotako greba eskubideari dagokionez. «Gutxieneko zerbitzuen ordez gehienezkoak inposatzen badituzte, greba egiteak ez du zentzurik izango. Hori da patronalak nahi duena, grebaren eragina zapuztea». Oraindik ere grebak bai baititu eraginak langileen aldarrikapenak gauzatzeko. Gipuzkoako egoitzen grebari erreparatzea baino ez dago. Maiatzaren 13an abiatu zen, eta gehienek lortu dute akordioa, erreformaren alde kaltegarrienak baztertuta. Berra, San Ignacio eta Villasacramento falta dira. Hango langileek lanuztean jarraitzen dute.

Gutxieneko gehiegiGreba eskubidea eta gutxieneko zerbitzuak 1977ko dekretu baten bidez arautzen dira Espainian. Frankismo garaikoa izanagatik, ez da sekula ukitu; horretarako beharrik ez dela uste izan dute orain arteko gobernu guztiek. Rajoyk ez. «1981ean konstituzioaren galbahea pasa zuen Frankismoaren garaiko dekretu hark», azaldu du Garbiñe Biurrun EAEko Justizia Auzitegi Nagusiko Gizarte arloko lehendakariak. «Greba eskubidea konstituzioak jasotzen du, eta 1981eko eranskin horrek dio eskubide hori bermatu beharko duela arloa arautzeko egiten den edozein legek. Alegia, ez du esaten egin behar dela, eta, beraz, ez da beharrezkoa».

1995ean egon zen saio bat gutxieneko zerbitzuak arautzeko lege bat egiteko Felipe Gonzalezen eskutik; «baina gorteak desegin zituen aurrera egin aurretik», dio Biurrun epaileak. «Oroitzen naiz epaileei greba eskubidea debekatuko ziela, baina ez zen inora heldu». Eta, ordutik, ez da berriro inor saiatu.

Haatik, LABek ez du uste «beroaldi baten ondorio» denik orain Rajoyk gaiari heltzea, «estrategia landu baten emaitza baizik». Garbiñe Aranburu negozio kolektiboko arduradunak dio «aspaldikoa» dela greba eskubidea ahultzeko «mehatxua». «Orain arte ausartu ez diren arren, ematen du horretara doazela. Gutxieneko zerbitzuak beste modu batean arautuz, greba eskubideari egingo diote eraso berriro».

Izan ere, sindikatuak ez daude ados erakunde publikoek dekretuen bidez inposatzen dituzten gutxieneko zerbitzuekin. Epaitegiek sarritan aintzat hartu dituzte sindikatuen helegiteak, baina greba pasata dagoenean iristen dira ebazpenak. «Egia da ebazpen asko daudela finkatutako gutxieneko zerbitzuak atzera bota dituztenak», esan du Biurrunek. Kontua da epai horiek greba eguna pasatu eta gero iristen direla normalean.

«Egungo legearekin ere gehiegikeriak egiten dituzte gobernuek gutxieneko zerbitzuak finkatzean. Praktikan milaka langile greba egiteko eskubiderik gabe geratzea dakar horrek», dio LABeko sindikalista Aranburuk. Salaketa horretan sakontzen du ELAko kide Joseba Villarealek. «Gainera, gertatzen da epaileek esandakoari muzin egin eta berriro maila bereko gutxieneko zerbitzuak ezartzen dituztela hurrengo greban, bai Jaurlaritzak bai Nafarroako Gobernuak, jakinda neurrigabeak direla».

Enpresa pribatuan?

Madrilgo zabor biltzaileen greba PPren ekinbide berriaren detonagailu izan ala ez, bistakoa da lan gatazken kopuruak izugarri egin duela gora azken hilabeteetan, eta greben kopurua ere gatazka kopuruarekin bat igo dela. Precoren bitartekaritzara iritsitako gatazka kolektiboak %832 igo dira uztailaren 7tik, erreformaren arabera iraungitako itunen amaieraren lurrikaratik, alegia, eta %1.951 handitu da, halaber, gatazka horiek eragindako langileen kopurua. Nanuk, Perot, Azpeitiko Corrugados, Inasa, Incoesa, Troquenor, Alfus-FCC, Lasaoko Corrugados... Iaz bezala, greba luzeak egon dira aurten ere, emaitza desberdinekin. Une hauetan ez dira gutxi lanuztea egiteko eskubidea baliatzen ari direnak, Irun eta Urnietako IAT zentroetako langileak, esaterako. Bost hilabete eta erdi egin dituzte jada greban. Sektore publikoan ere, batik bat hezkuntzan eta osasun arloan, murrizketen aurkako borrokak eraginak izaten ditu aldiro.

Bete gabeko promesek eta gezur argiek zamatzen duten gobernantzak erantzun zabala izan du PPren bi urteko agintaldian, eta erantzun hori apaldu beharrean hauspotu egin daitekeela aurreikusi du Moncloak. Ez da zaila testuinguru horretan kokatzea Rajoyren azken ahalegina grebaren eraginak apaltze aldera eta, ondorioz, greba bera ahultze aldera. Galdera zaila egin du ELAko Villarealek, askoren beldurra elikatzen duen kezka: «Zeri eragingo dio lege berri horrek? Zerbitzu publikoetan egiten diren gutxieneko zerbitzuei bakarrik, edo baita enpresa pribatuei ere? Horiek gai dira lehiakortasunaren izenean lege berria nahi beste zabaltzeko».

LABeko Aranburuk ere ikusten du arrisku hori, «geroz eta gehiago» ari direlako zabaltzen gutxieneko zerbitzuen esparrua. «Zer da komunitatearentzat bermatu behar den gutxieneko zerbitzua eta zer ez; eztabaida hor dago. Haur eskoletan langileak egon beharra, adibidez, zerbitzu minimotzat jotzen dute, eta guretzat ez da. Industria arloan ez da gutxieneko zerbitzurik egon, eta orain geroz eta gehiagotan sartu nahi dituzte. Grebatik grebara oztopo gehiago daudela ikusi dugu aspaldi honetan. Madrildik etor daitekeenak hori guztia biribildu dezake».

«Salbuespena»

Langileen greba eskubideak enbarazu egiten die egun batetik bestera soldatapekoen lan baldintzak okerrera aldatzea bultzatu dutenei eta arau aldaketa sinatu dutenei. Gutxieneko zerbitzuak «betearazteko» lege bat bultzatzeak adierazten du arazoak daudela gutxieneko horiek betetzeko, baina errealitateak ez du hori esaten; ez du esaten «greba eskubidea eta herritarren eskubideak bateragarri egiteko» arazoak daudela, Rajoyk adierazi moduan. «Normalean betetzen dira greba bakoitzean finkatzen diren gutxieneko zerbitzuak», dio Biurrun epaileak. «Betetzen ez diren kasuak gutxi batzuk izan daitezke, salbuespenak, eta horrela hartu behar dira. Anekdota dena ez da arautu behar, salbuespen gisa akaso, baina ez lege orokor gisa».

Villareal ELAko sindikalistaren ustez, «azkenean gobernuak ere patronal dira»; «lege horren bidez lortuko lukete beraiek erabakitzea gutxieneko zerbitzuak zein mailatakoak diren eta zein eremutan bete behar diren, epaileak ariketatik aterata».

LABeko kide Aranburuk «herritarren segurtasunerako legearekin» lotzen du ekinbidea. «Protesta soziala kriminalizatu nahi dute. Eskubide sozialak eta laboralak aurrean eraman dituzte, negoziazio kolektiboa ere ezerezean utzi nahian; orain, protestatzeko eskubidea ere kendu nahi dute. Demokrazian bizi garela diote, eta honek demokraziatik geroz eta gutxiago dauka».


Erronkaz erronka, indartuz

Talde bigaz hasi eta 11k osatzen dute gaur egun Urdaibai Futbol Taldea. Klubak izan duen bilakaeraren adibide argia da, baina ez bakarra. Izan ere, helburuz helburu, erronkaz erronka, familia handi bat osatu dute.

2013an sortu zuten Urdaibai FT. 2016an jauzi garrantzitsua eman zuten, nesken kadete taldea osatuta, eta orain, beste erronka handi bat daukate esku artean. 2019-2020 denboraldian emakumezkoen Lurralde mailako taldea aterako dute.

Gaur gaurkoz, 230 bat pertsona biltzen dituen eskualde mailako klubak zenbait bereizgarri ditu gainontzeko futbol taldeekin alderatuta. Kirol balioetan oinarritutako filosofia da bere ardatza, eta jokalari guztiek futboleko arauak ezagutu eta barneratzeari berebiziko garrantzia ematen diote. Horregatik, arauak ezagutzeaz gain, epaile eta entrenatzaile izateko ikastaroak eskaintzen dizkiete neska-mutilei. Lehen sorospen ikastaroak ere ematen dituzte taldekideentzat.

Ilbon Urizar Azpitarte presidenteak azaldu duenez, eskolarteko mailatik federatuetara pasatzen direnean, kadeteen lehen urtean joko arauak barneratzeari garrantzia ematen diete. “Ez dituzte ezagutzen, eta horregatik, gugaz jokatzeko nahitaez lehen urtean joko arauak ikasi behar dituzte. Arrakasta itzela eduki dugu; orain, 30 jokalaritik gora ditugu epaile ere badirenak”.

Urizar epaile ezaguna izan zen; Espainiako ligan zein nazioarteko txapelketetan hamaika partidu zuzendutakoa da. Jokalariek araudia ezagutzea zelaian euren “onurarako aprobetxatu” dezaketela azpimarratu du, eta, era berean, jokalarien eta epaileen artean ez dela “hainbeste liskar sortzen”.

Nesken taldeak

Nesketatik, esate baterako, bost jokalarik daukate epaile titulua. Eskualdean nesken taldeak dituen bakarra da Urdaibai FT. Kadete taldeagaz hasi eta gerora, txiki mailako taldea osatzea lortu zuten. Raquel Vazquezegaz eta Idurre Onaindiagaz entrenatzen dute; azken horrek Gernikan jokatu zuen.

Jokalari eta epaile diren bost taldekideak.

2016ko irailean hamahiru neskagaz hasi zirela gogoratu du Urizarrek. Orain, berriz, hemeretzi daude, eta gero eta gehiago izatea espero dute. Orain dela hiru denboraldi nesken taldea sortzeko apustua egin izanaren garrantzia nabarmendu du klubeko presidenteak. “Hasieran atez ate ibili ginen, umeak eta gurasoak taldean sartzera animatzen. Gure ilusioa nesken taldea osatzea zen, eta lortu genuen. Lehenengo urtean zazpigarren amaitu genuen liga; ez genuen espero. Askok lehenengoz hartu zuten baloi bat”.

Hala ere, esperientziadun jokalariak ere badituzte. Esaterako, Bermeoko nesken taldea desegitearen ondorioz, bi jokalarik Urdaibain sartzea erabaki zuten, eta horien esperientziak asko lagundu ziela dio Urizarrek.

Kirol heziketa

Ate asko jo dituzte, bai neska-mutikoak animatzen, gurasoei informazioa ematen eta baita laguntza eske ere. Ikastetxez ikastetxe zabaldu dute informazioa, euren filofosia azalduz. Kirol balioak zein giza balioak sustatzea oinarri duen kluba sortzea erabaki izanaz harro daude. Kirol heziketa funtsezkoa dela argi daukate, bai eta jokalariek ondo pasatzea ere. “Denek futbola praktikatzeko aukera izatea zen gure asmoa; jokalari guztiei jokatzeko aukera eskaintzea. Irabaztea ondo dago, gustukoa dugu, baina garrantzitsuena parte hartzea da. Gure partiduetan ez da onartzen oihurik ez irainik, eta partidua hasi aurretik, talde argazkia ateratzen dute bi taldeek, epaileagaz”.

Orain egin duten apusturako babesleak eta laguntzaileak beharko dituztela dio; bidelagunak. Eta erakundeen laguntza ezinbestekoa dute: “Tamalez, mutilen taldeei ematen zaie lehentasuna. Nesken futbola bultzatu behar dela esaten digute, baina denen laguntza beharrezkoa dugu”. Adibidez, Busturiko Udalagaz akordioa lortu dute, eta euren zelaia erabiltzen dute: ”Gure lanagaz, herrian futbola sustatu gura du udalak. Benjamin taldea osatu dugu, eta hurrengo denboraldian goragoko beste talde bat ateratzeko asmoa daukagu, Busturia erregional mailara bueltatzea lortu arte”.

Hain zuzen, Urdaibai FTk badauka mutilen Lurralde mailako taldea, eta orain neskena izateko bidean da. “Ahal dela lehiakorrak izan nahi dugu; baina garrantzitsuena futbolean jokatzea da, eta ahalik-eta urrunen heltzea. Zuzendaritza taldeko askoren ilusioa da gure emakumezkoen taldea gorengo mailan lehiatzera heltzea; ahalik eta goren. Urdaibaik merezi du halako zerbait”.


Hollandek Frantzia osoan zehar banatuko ditu Calaisen dauden migratzaileak

"Frantzian ez luke kanpamenturik egon behar", esan du presidenteak. 9.000 errefuxiatu daude Oihana izeneko gunean, Erresuma Batura igarotzeko zain.

François Hollande Frantziako presidentea etzi joatekoa da Calaisko Oihana kanpamentua bisitatzera. Toursen migratzaileak artatzeko zentro batean izan da gaur, eta bisitaren ondoren adierazi du Calaisko kanpamentua husteko plana. Azaldu duenez, 9.000 errefuxiatu horiek 40-50 kidetako taldetan banatuko dituzte hiru edo lau hilabeterako, eta denbora horretan gobernuak erabakiko du asilo eskubidea onartzen dien edo kanporatu egingo dituen.

Calaisen dauden migratzaile gehien-gehienak Asiako eta Afrikako gerretatik eta pobreziatik ihesi Erresuma Batura iristeko esperantzaz joandakoak dira. Azken urteotan asko hazi da modu inprobisatuan eratutako kanpamentua, eta errefuxiatuen gaia, eta kanpamentua bera, eskuinak eta eskuinak muturrak eztabaida politikoan kokatu ditu. Nicolas Sarkozy Errepublikanoak alderdiaren presidentegai izateko hautagaiak aste honetan bisitatu du Calais.

Frantziako eta Erresuma Batuko gobernuak horma bat eraikitzen ari dira errefuxiatuek ez dezaten lortu Ingalaterrara gurutzatzeko modurik.


Alderdi politikoen erreakzioak, Altsasuko atxiloketen aurrean

EH Bilduk 'Estatuko aparatu guztiak' kanporatzeko deia egin du, Geroa Baik operazioa ez zela beharrezkoa salatu du eta Ahal Duguk gazteei aplikatu ahal zaien behin-behineko espetxeratzea salatu du.

Altsasuko azken atxiloketek erreakzio soka luzea eragin dute alderdi politikoen artean. Guardia Zibila Altsasura joan da Iñaki Abad, Aratz Urrizola, Julen Goikoetxea eta Jon Ander Cob atxilotzera. Ainara Urkijo, ostera, ez dute atxilotu.

Joan den astean, Auzitegi Nazionaleko Zigor Arloko 1. Sekzioak Oihan Arnanzi eta Iñaki Abadi 13 urteko kartzela zigorra jarri zien, Jokin Unamunori eta Adur Ramirez de Aldari 12na urtekoa, Jon Ander Cob, Julen Goikoetxea eta Aratz Urrizola gazteei 9na urtekoa, eta Ainara Urkijori, bi urtekoa. Oihan Arnanz, Jokin Unamuno eta Adur Ramirez de Alda behin-behineko espetxealdian daude 2016ko azaroaren 14az geroztik.

Arnaldo Otegi EH Bilduko koordinatzaile nagusiak "Estatuko aparatu guztiak" Euskal Herritik botatzeko deia egin du Altsasuko atxiloketen berri izan ostean.

"Neofrankistak Espainiako gobernutik ateratzea ez da nahikoa Estatu aparatu guztiak gure herritik bota behar dira. Besarkada bat atxilotuei eta familiei. Zertarako gai garen erakutsiko diegu berriro igandean", adierazi du Twitter sare sozialean argitaratuko mezuan.

Unai Hualde Geroa Baiko parlamentariak, ostera, Altsasuko atxiloketak lotsagarritzat jo ditu.

Twitter sare sozialean adierazi duenez, "Altsasu injustiziaren eta proportzio faltaren agertoki izan da gaur beste behin, beharrezkoa ez zen polizia operazio propagandistiko batekin".

Eduardo Santos Nafarroako Ahal Duguk idazkari nagusiaren esanetan, berriz, gaur atxilotutako lau gazteentzat behin-behineko espetxealdia agintzen badute justiziaren salbuespenezko aplikazioaren beste desproportzio bat izango da.

Horrez gain, Altsasuko gazteei Rosalia Iglesiasi (Luis Barcenasen emaztea) aplikatutako doktrina aplikatzea eskatu du.


"Frantziak, hain segur, hizkuntzen euroagiria berretsiko du"


Lehertu da festa; dena da arroxa

12:00etarako jendez lepo zegoen plaza. Hiru eguneko festei hasiera emateko prest zen ehunka herritar, eta horietako askok kamixeta arroxa zeramaten soinean. Txupinazoa bota aurretik, Marea Arroxako herensugeak bertsoa kantatu du udaletxeko balkoitik, eta ondoren, Eneko Etxeberria alkateak hartu du hitza. Gogoan izan ditu herrian falta direnak eta langileak, eta eskerrak eman dizkie sagardozaleei eta Jesus Ruiz de Argandoña 'Keuttin'-i egindako lanagatik. Marea Arroxari ere egindako lanaren eskertza egin dio Etxeberriak.

Txupinazoa ere alkateak bota du, Keuttinen eta sagardozaleen laguntzarekin. Suziria bota orduko, Marea Arroxaren saninazioetako kanta jo dute zuzenean Udal Musika Bandak eta Skandalue elektrotxarangak, eta dozena bat herritarrek jarri diote ahotsa musikari, kioskotik.

Festa hasi besterik ez da egin, baina izango da zer gozatua aurtengo saninazioetan. Gainera, gaur, saninazio bezpera, egunaren inguruko saio berezia eskainiko du ETB1-ek, 22:30ean hasita. Saioa Lierni Agirrezabalak eta Oihan Vegak gidatuko dute udaletxetik, eta bertan izango dira, besteak beste, Jesus Ruiz de Argandoña 'Keuttin', Estitxu Elduaien kazetaria, Xabier Euzkitze ETBko aurkezlea eta Kepa Peñagarikano pilotaria.


“Geroz eta jende gehiagok amesten du bizimolde berriekin”

Aman Komunak sareak herri kanpaldi bat antolatu du biharko eta etziko, Larhungo kasko gainean. Sarea hiru hilabete oroz biltzen da Euskal Herriko guneren batean, auzolana eta gogoetak uztartzeko.

Bruno Peron. Aman Komunak sareko kidea

Biltzen direlarik, 60 pertsona baino gehiago izan ohi dira. Bihar, herri kanpaldi bat eginen dute Larhun kaskoan, eta hiru hilabete oroz egiten duten bezala, Aman Komunak sareko kideak mahai inguruan bilduko dira igandean. Horien artean izanen da Bruno Peron (1963, Suresnes, Frantzia) baigorriarra.

Zergatik sartu zinen Aman Komunak sarean?

Notre-Dames-des-Landeseko BBGan [babestu beharreko gunea] elkartu ginen sostengatzera Euskal Herritik joan ginen pertsona batzuk. Bakoitza bere aldetik joan zen, ez genuen elkar ezagutzen eta manifestazio handi batean ikurrin handi bat ikusi genuen; nire herrikoak ziren, Baigorrikoak, baina bistaz bakarrik ezagutzen ginen. Han ezagutu nituen, aski harrigarria egin zitzaigun. Euskal Herriko beste hainbat talde ezagutu genituen. Han aipatu genuen interesgarria litzatekeela gai desberdinetan borrokan ari diren taldeen artean sare bat osatzea. Horrela sortu zen Aman Komunak, eta nik naturalki segitu nuen.

Nolaz BBGan ezagutu zineten eta ez hemen?

Hori zen gure galdera. Segur aski komunikazio eta ikuspen eskasiagatik. Gasteizko Errekaleor auzo okupatuko jendeak ez zekien hemen borroka bat bazela urre meategien inguruan edo Larhuneko garapen turistikoa zer bide hartzen ari den; hemengo jendeak ez zuen auzo hori ezagutzen, erraustegiaren kontrako borrokaren berririk ez zuen… Zergatik? Komunikazio eskasiagatik segur aski. Gure helburua kolektibo horien elkarren artean harremanetan ezartzea da.

Sare bat dela diozu, baina zer da elkartzen zaituztena?

Notre-Dame-des-Landesen elkar ezagutu izanak berak zerbait dio: hango borroka aireportuaz harago doa; garapen kapitalistaren kontrako borroka bat da. Denek badakigu bere bidean dena lehertzen duen zapalgailu bat bezala dela. Hori borrokaren oinarria da. Bestalde autogestioaren ideia ere bada, gure baitatik antolatzearena. Ez ote dugu pertsona gisa beste gisako bizi bat antolatzen ahal, bazter batean? Autonomiaren bilaketa, autogestio geroz eta gehiago ukaiteko beharra begi bistakoa zen BBGan, baina berdin Errekaleorren, Ziordian… Bestalde hizkuntza ere, euskara, lokarria da. Ni ikasten ari naiz baina lehentasunetan da eta indar hori egiten dugu.

Aman Komunak sortu zenetik zinezko sare bat osatu da?

Bai, hiru hilabetean behingo biltzarretan 20 eta 30 kolektibo artean elkartzen dira, Euskal Herriko zazpi herrialdeetatik. Ez dugunez gure burua talde politiko —erran dezagun— tradizionaletan kokatzen, badugu alde espontaneo bat, atipikoa, elkarrizketak ez dira usaian bezalakoak, denek parte hartzen dute, gauza anitz pasatzen dira. Sortu berria da baina zinez ontsa aitzinatzen ari gara.

Lan ildoak badituzue?

Hasteko kolektiboak biltzen segitzea, sarea garatzen segitzea eta borroketan laguntzen segitzea. Aktualitate azkarra izan da azken 12 edo 18 hilabeteetan, Notre-Dames-des-Landesetik hasirik, Larhun orain… Ez da gure bokazioa baina azkenaldian aktualitateari lotu borrokekin ari izan gara. Bestalde autogestio teknikak ere partekatzen ditugu eta abar…

Zuen biltzarrak borrokan diren guneetan egiten dira.

Borrokan direnak, edo okupatuak. Biltzar horiek asteburu osokoak izaten dira, gehienetan larunbatez auzolana egiten dugu lekuko beharren arabera. Larunbat gauean besta egin eta igandean serioski biltzen gara mahai inguruan, egin nahi duguna aipatzeko.

Bihar eta etzi Larhunen bilduko zarete. Zergatik han?

Arrazoi desberdinak badira. Hasteko lehen aldia izanen da Ipar Euskal Herrian biltzen garela eta hemen ez dugu bortxaz gune okupaturik elkartzeko. Gune egoki bat bilatzen genuen eta momentu berean Larhuneko borroka hori bazen, Larrun Ez Hunki taldekoekin eta trenbideetako langileekin manifestaldi batean parte hartu genuen. Herri kanpamentu bat eginen dugu mendi kaskoan eta denen artean proiektu horrez gogoetatuko dugu, hizlariak izanen dira… eta biharamunean gure biltzar nagusia eginen dugu.

Alde guztietarik erraten zaigularik hazkunde sobera badela, klima, krisia ekologikoa… geroz eta hertsiago delarik mundu mailan jarrera eta bizi desberdin bat kausitzeko bidea… Beharrezkoa ote da milioiak ezartzea Larhunen jolas parke bat egiteko? Hondartza honetan badira ez dakit zenbat egun bandera gorriarekin kutsadurarengatik… Hazkundea apaltzea ezinbestekoa da. Hamarkadetan kausitu dugu euskal kostaldea guti gorabehera zaintzea, ezin da halako proiektu bat plantatu kontuan hartu gabe jende andana bat horren kontra dela. Larhun denek ikusten dugu txikitatik, denek dugu komunean, Azkaine edo Sarako jendeek bistan da, baina besteek ere.

Geroari so zer helburu duzue?

Orain ez dakigu hiru hilabeteren buruan non izanen den ondoko biltzarra, hori asteburuan deliberatuko dugu. Bien artean kolektibo gehiago mobilizatuko ditugu gurekin elkartu daitezen; harrigarria baita Euskal Herrian zenbat borroka txiki baden. Pentsatzen dut berdin dela Frantzian, Espainian edo Europan: kausitzen bagenu pentsamendu horiek guztiak aho batez mintzatzea… Ez da oraino hala baina horretan gabiltza.

Aho batez mintzatzeko ildo politiko bat behar litzateke? Joera desberdinak biltzen dituzue…

Joera desberdinak badira baina elkartzen gaituena da alderdi politikoetan gure burua ez dugula kokatzen; gu gehiago ekintzan gaude, autogestioa garatzen saiatuz, beste bizitzeko manera bat garatzen saiatuz… Geroz eta jende gehiagok amesten du bizimolde berriekin eta inportantea da jende horiek guztiak elkartzea.

Angelun zaude etxeetako igerilekuak konpontzen dituzulako. Zure lana eta Aman Komunak artean kontrastea bada.

Ez naiz oraindik sistematik atera, lanean segitzen baitut. Doi bat autonomoa naiz ene kontu ari naizelako. Saiatzen gara zerbaitetara joaten, baina nehork ez du erraten sistematik arras kanpo gaudenik. Gure artean batzuek ez dute lan egiten hautuz, besteek nahigabe, besten artean denetarik bada ofizioetan… Zernahitan lan eginik ere, dena den, kapitalismoaren errotan sudurra sartzen duzu. Nire bizitza moldatzen ari naiz, baina ez gara ere sekta bat, besteez baztertua [irriak]. Igerilekuena begi bistakoa da baina turismoari lotuak diren zenbat lan badira hemen? Gauza da denek ulertzea gure bizitzeko manera aldatu behar dugula. Norberak bere trantsizio bidea egin behar du eta Aman Komunak-en izateak laguntzen du ikusteko, ikasteko, ezagutzeko eta partekatzeko beste bizimolde batzuk.


“Ahateekin helburua izan da baserria dibertsifikatzea”

Etxarri Aranazko Berrueta baserrian haize gazteak dabiltza lanean. Baserria orain arte behiekin lotuta zegoen. Baina hori ere aldatu da, ahateak sartu baitira. Joan Flores da hor lanean jo ta ke dabilena eta Beleixe Irratian (FM 107,3 edo www.guaixe.eus) eman ditu argibideak.

Berruetako baserrikoa zara Joan amaren partetik ezta?

Berroetan ni bosgarren belaunaldia naiz. Betidanik ganaduarekin bizi izan gara. Hor segitzen dut nik.

Zenbat urte dauzkazu?

24 urte.

Nolatan abeltzain lanetan? Zerk bultzatu zaitu aittun-amiñen baserrian lan egitera?

Bakarren bat bagaude, baina ez da oso normala gazteak honetan ibiltzea. Egia da sektorea zahartzen ari dela. Gero eta zaharragoa da eta gazte gutxi daudela, baina gazteak jartzeko apustua ere egin beharra dago.

Txikitatik ezagutu duzun zerbait da?

Ni arbizuarra naiz eta Arbizun bizi izan naiz beti. Baina, azkenean, Berroetan ere. Udetan eta, beti egon naiz txikia izan naizenean. Harremana beti izan dut.

Noiztik zaude zu han?

18 urterekin sartu nintzen. Ikasten egon naiz ere. Behi batzuk kendu eta pixka bat lasaiago. Badut urte eta erdi sartu naizela, guztiz.

Zerk eraman zaitu baserrian buru belarri ibiltzera?

Gustatu egiten zait. Eta gero… herrian lan egitea, ingurumenarekin harremana izatea… Iruditzen zait oso lan aberasgarria dela.

Bakarrik zabiltza zeregin horretan?

Amarekin biok gaude. Ama da gehien bat paperen kontua eramaten duena eta baserrian lan egiten duena ni naiz. Amaren laguntzarekin beti.

Behi batzuk kendu dituzuela esan duzu. Gaur egun zer duzue?

Guk, betidanik, esne-behiak eduki ditugu. 2013an esne-behiak kendu genituen eta haragitarako-behi batzuk jarri genituen. Orduan 60 behi edo jezten izanen genituen eta haragitarako 20 bat jarri genituen. Pixka bat segitzeko, dena ez kentzeko. Aktibitatearekin segitzeko.

Berrueta baserrian gaur egun zer daukazue?

Gaur egun haragitarako 30 bat behi eta horiei dagozkien txekorrak. Azkenean, 50 bat buru. Eta abenduan ahateekin hasi ginen. Gaur egun 3.000 ahate dauzkagu. 5.000 ahate hartzeko gaitasuna dugu, baina hasi berriak gara eta 3.000rekin hasi gara.

Nola sortu da aukera hori?

Haragitarako behiak jarri genituenean, esne-behietarako genuen pabiloia edo estarbia hutsik gelditu zen. Alternatiba zein zen? Berriz behiak jartzea? Berriro behiak jartzea ez genuen nahi. Zer jar zitekeen edo zer egin zitekeen begira hasi ginen eta aukera hori sortu zen. Instalazioek balio zuten. Pixka bat moldatuta, obra handirik egin gabe eta inbertsio handitan sartu gabe, mundu horretan sartu gara. Helburua izan da baserria dibertsifikatzea. Ez dedikatzea gauza bakar batera. Baizik eta aukera gehiago izatea. Gutxi gorabehera izan da ohiko baserriaren bizimoduaren funtzionamendua. Ez garai batean bezala, industrializatuago bezala… Galdu gabe berezko zera hori, aukera desberdinekin jokatuta.

Zein da zure egitekoa?

Nik ahateak hazi egiten ditut. 20 bat egunekin etortzen dira eta 9 aste edukitzen ditut, bi hilabete eta aste bat, gutxi gorabehera. Jan eta lo egiten dute. Eguneroko lana da, pixka bat kasu egitea, gaizki daudenak pixka bat baztertu, agotza bota azpian… Janarena automatizatuta dago eta hori erraza da. Ez da berdin 100 eta 3.000 izatea. Azkenean, arazoak handiagoak dira. Maki nahiko jartzen dira. Hil ere, portzentaia bat hiltzen da. Ahatea, orokorrean, nahiko gogorra da. Kanpora ateratzen dira. Euriekin kanpoan atera dira eta ez da ezer pasatzen.

Horren inguruko zerbait ikasi behar izan duzu?

Mantentze erdi mailako eta metal eraikuntzako goi mailako zikloak ikasi nituen. Honekin ez du inolako zerikusirik. Eta honetaz? Galdetuz. Inguruan badaude beste batzuk. Uharte Arakilen ere badaude. Galdetu. Gehien bat zein diren arazoak, zein arrisku dauden… Eta ikusi. Frantzian ere egon nintzen estarbi bat ikusten.

Zuk hazi eta gero eramaten dituzte…

Bai, berriro eramaten dituzte. Guk Frantziako enpresa batendako lan egiten dugu. Gero gizentzera Etxalarrera eta Iturenera eramaten dituzte. Guk Frantziako enpresa horrendako lan egiten dugu eta horrek enpresa eraldatzaileei saltzen dizkie: Iraizotzeko Edalur enpresara; Gironako Can Munnarrera, horiek gizendu eta eraldatzen dute eta, azkenik, Palentziako Villamartin de Camposeko Selectos de Castillara.

Nola ikusten duzu Sakanako abeltzain gazteen etorkizuna?

Ez da erraza. Artzaintza da, nik uste, pixka bat salbatzen dena. Indar bat dute. Aparte, haiek ere asko elkartzen dira. Artzaintzak badu etorkizuna. Baina, bestela, orokorrean, nahikoa zail ikusten dut. Modu batera bizitzera ohituta gaude eta orain ez dugu nahi… zaila da aldatzea. Erosoena, azkenean, lantegi batean 8 ordu sartzea da. Eta nik ulertzen dut, baina…

Nolakoa da zure egun bat?

Orain neguan nahiko lasaia. 08:00ak aldera joaten naiz eta bazkaltzera 14:00etan. Eta arratsaldean bueltatxo bat, baina txikia eta lasai. Baina udan belarrak egin, artoa erein. Zeren, azkenean, nekazariak ere bagara. Orduan, lanaldia handitu egiten da. Ez da urte guztia ordutegi berarekin, aldatzen zoaz. Badakizu zer dagoen. Nire erabakia izan da. Ikasi bitartean nire fasea izan dut: hau ez dut nahi, nahiago dut hau egitea. Azkenean hasierakora bueltatu naiz. Baina nik nahi izan dudalako.

Zergatik da garrantzitsua abeltzainak izatea?

Ekosistema bat mantentzeko beharrezkoa da abeltzaintza eta nekazaritza. Hori mantendu beharra dago. Gero etortzen gara eta zeinen polita den dena, zeinen berdea dagoen dena, ez? Oreka bat bilatu beharra dago hor.

Sektorea nola dago?

Esnetako eta haragitako behiekin antzeko. Gaur egun guri pagatzen diguten prezioa da orain dela 20-30 urte zegoena. Kostuak igo egin dira. Marjena txikiagoa da. Gaur egun horrela gaude.

Animatuko zenuke jendea horretan aritzera?

Zerotik astea gaur egun ezinezkoa da, nik uste. Dagoen marjen txikiarekin eta halako inbertsioetan sartzeko, hori guztia pagatzerako, ez dakit, oso zaila da. Estarbi asko hutsik gelditzen ari dira eta hortik hastea beste aukera bat da.


Haurrentzako zinea: ´Irabazle & Galtzaile´

Umeek Donostiako Zinemaldian aurkeztu zuten jatorri finlandiarreko film hau dute ikusteko asteburu honetan . Bertan bere aitaren falta sumatzen duen nerabe baten abenturak ikusiko dituzte. Gaur larunbata eta bihar igandea, 17:00etan.


Euskaraz ikasteko eskubidea aldarrikatu dute Baionan

MANIFESTAZIOA. Hiru mila lagunek hartu zuten parte Seaska, Biga Bai eta Euskal Haziak elkarteek atzo antolatutako mobilizazioan. POLIZI HEDAPENA. Euskararen aldeko mobilizazioetan gutxitan bezalako kontrol neurriak hartu zituen Poliziak karriketan.


Azaroaren 15ean egingo dute ‘Bertakoak’ ekitaldia

Bertakoak ekitaldian parte hartuko duten hainbat herritar, Iratxe Zorrozua Immigrazio zinegotzia eta Julen Aranguren Immigrazio teknikariarekin. (Amaia Ventas Aldabaldetreku)

Hirugarren urtez, Bertakoak ekitaldia antolatu du Zarauzko Udalak azaroaren 15erako. Oraintxe egin dute aurkezpena udaletxean, eta “aniztasunez jantzi dute udalbatzar aretoa, ekitaldiari keinu eginez”. Iratxe Zorrozua Immigrazio zinegotziak adierazi duenez, Zarautz “geroz eta anitzagoa da, jatorriari, hizkuntzari, kulturari eta sinesmenei dagokionez”. Julen Aranguren Immigrazio teknikariak eman ditu datuak. Haren arabera, duela gutxi egindako ikerketa baten arabera, Zarautzen 40 hizkuntzatik gora hitz egiten dira, eta herritarren jatorriari dagokionez, 60 nazionalitate ezberdinetako jendea bizi da udalerrian.

Arangurenen esanetan, aniztasun hori gora doa. “Guztiok gara bertakoak, jatorri ezberdinetakoak izanda ere”, dio Zorrozuak. Hala ere, herritarrak batzuetan ez direla elkar ezagutzen gaineratu du Arangurenek. Bertakoak aniztasun hori partekatzeko aitzakia da. Hala, aniztasun hori normalean aurkitzen ez den lekura eramango dute aurten ere: elkarte gastronomikoetara, alegia.

Irakurri albiste osoa Zarauzko Hitzaren webgunean.


Poetry pelikula euskarazko azpitituluekin

Mija biloba nerabearekin bizi da Han ibaitik gertu dagoen lo-hiri batean. Ustekabean poesia tailer batean emango du izena, auzoko Kultur Etxe batean, eta, bizitzan lehenengo aldiz, poema bat idatzi beharko du. Poema idazteko inspirazio bila, inoiz erreparatu ez zuen inguruko eguneroko bizitza aztertzen jarriko da.

Poetry. Lee Chang-dong. 2010. 136'

Noiz? MAIATZAren 8an, ostegunean, 18.15ean

Non? MONTEHERMOSO kulturunean (Dokumentazio Zentroa)

Filmazpit zinema zikloaren baitan

Sarrera doan lekua bete arte

Informazio gehiago: Montehermoso kulturunea


Egungo udalbatzarendako formalki azkena izango den osoko bilkura, gaur, Elgetan

Ekainean alkate berriak kargua hartu aurretik berriz elkartu beharko dute legeak derrigorrez markatzen duen osoko bilkura egiteko.

Indarrean den udalbatzak gaur egingo du agintaldiko azken osoko bilkura formala. 19:00etan elkartuko dira osoko bilkuren aretoan eta lau puntu izango dituzte mahai gainean: aurreko batzarreko akta onartzea, alkatearen erabakiak jakitera ematea, urbanizatzeko ez diren lurretan nekazaritza tresnak gordetzeko eraikinen erroldari hasierako onarpena ematea, eta galdera erantzunen tartea.

Elgetako idazkari Gotzon Goikoetxeak azaldu du udalbatzak ekainean egin beharko duela beste osoko bilkura bat. "Alkate berria sartu baino egun batzuk lehenago egiten da legeak horrela derrigortuta", azaldu du Goikoetxeak. "Azken akten onarpena egiteko, gehienbat".


Euskararen espaloian jarraitzeko hautua egingo dute zapatuan, Agoitzen

Ez zaitez espaloitik jaitsi. Euskaraz bizi! lelo hartuta, Euskaraz Bizi Egunean batzeko deia egin du euskalgintzak. Agoitzen egingo dute aurten Euskal Herrian Euskarazek antolatzen duen egun hori, zapatuan. Euskaraz bizitzeko hautuari behar duen bultzada emateko eguna izango da, eta euskalgintzako taldeek be parte hartzeko deia egin diete herritarrei.

«Euskaldunok sasi artetik salto egin eta garenaz harro gaudela, euskaraz bizi nahi dugula erakusteko eguna dugu Euskaraz Bizi Eguna», EHEk azaldu duenez; herri euskaldunaren eta euskararen alde egotetik harago, horren alde egiteko prest daudela adieraziko dute herritarrek Agoitzen. Euskararen espaloian jarraitzeko hautua egitera bultzatu gura dute norbanakoa, erdararen errepidera jauzi egin gabe. Izan ere, mendeetako zapalkuntzak euskal herritarrengan «ustezko errespetuzko jokabide sumisoak» eragin dituela dio Euskal Herrian Euskarazek. Hala, herriak bezala, euskaldunak ere burujabe izan behar duela deritzo talde euskaltzaleak. «Bakoitzak beretik eta komunitate moduan bultza eginez, iraultzarako garaia da orain datorkiguna».

Euskara, eztabaida politikora

Euskara, euskalduna eta herri euskalduna eztabaida politikoaren erdigunera eroan behar direla dio Euskal Herrian Euskarazek. Euskara eta politika ez direla batu behar diotenen aurrean, euskarak politikak behar dituela aldarrikatu gura du EHEk: «Ezin dugu sasi ofizialtasun eta menpeko hizkuntza politikak aldarrikatzen jarraitu». Euskarari lehentasuna emango dioten legedi eta politikak aldarrikatzeko garaia dela diote, «baita euskara ezagutu beharreko hizkuntza gisa kokatzekoa ere; eta erabakitzeko eskubideari tiraka, hizkuntza politika burujabe eta nazionala eskuratzen ahalegintzeko garaia be bada».

Eusko Jaurlaritzak egin dituen murrizketek hizkuntza politika jakin bati erantzuten diotela esan du Euskal Herrian Euskarazeko bozeramale Nestor Estebanek. «Ez da euskara lehenesten. Aldatu behar dena hizkuntza politika da, eta horrek ekarriko du aurrekontuak beste batzuk izatea». Baina Eusko Legebiltzarraren osaketa ikusita, sortutako itxaropena zapuztu egin dela dio.

Politika horiei herritik erantzun behar zaiela uste du EHEko bozeramaleak: «Herritarrek euskararen aldeko hautua indartzen dugun heinean, politiketan norabide aldaketa bat izan daitekeela uste dugu. Hautu hori indartzeko dinamikak herriz herri, auzoz auzo, sustatu behar ditugu». Horretarako, hizkuntza komunitate legez erantzutea ona izango litzatekeela uste du Estebanek.

Autobusa Gernika-Lumotik

«Kezkaz» ikusten du EHEk euskararen egoera, eta zapatuan egingo duten Euskaraz Bizi Eguna mugarri izatea gura du, euskaraz bizitzeko hautua indartzeko mugarri.

Atzo egin zuten Ondarroan Euskaraz Bizi Egunaren aurkezpena jendaurrean, eta Gernika-Lumoko euskalgintzak be zapatuan Agoitzera joateko deia egin zuen joan den astean. Horretarako, Euskaraz Bizi Egunera joateko autobusa antolatu du Euskal Herrian Euskarazek. Gernika-Lumotik aterako da, apirilaren 13an, 09:00etan, autobus geltokitik. Arrano tabernan emon daiteke izena, 5 euro ordainduta.


Lanuzteak egingo dituzte Artiach-en, enpresak lesionatutako langileekiko duen jarrera salatzeko

Lanuzteak egingo dituztela iragarri dute Orozkoko Adam Food Artiach enpresako langileek. Bihar (asteartea) eta ostegunean egingo dituzte paroak. Hiru geldialdi egingo dituzte egun bakoitzean: 1:00etatik 2:00etara, 10:00etatik 11:00etara eta 18:00etatik 19:00etara, bana lan txanda bakoitzeko.

Lesionatutako langileak, lanean

Azken asteetan lesionatutako langileekiko enpresak erakutsitako jarrera salatzea; hori izango da lanuzteen helburua. Enpresa Komiteko kidea den Andres Larrinagak adierazi du hiru izan direla azken asteetan lantegian lesionatu diren langileak. “Baina Mutuara joan zirenean ez zieten bajarik eman. Enpresak beste postu batzuetan birkokatu ditu, lanean jarraitu dezaten”. (Beheko irudietan ikusi daitezke lesioen nolakotasuna).

LAB sindikatuko ordezkariak azaldu du birkokatze horiekin enpresak ez duela errentagarritasunik bilatu, beste langile batzuk jarri behar izan dituelako lesionatutako langileen postuetan. “Bere agintea ezartzea” da zuzendaritzak jarrera horrekin bilatzen duena, Larrinagaren ustetan. Ez da kasu isolatu bat: “Badakigu beste enpresa batzuetan ere hasi direla halakoak egiten”, adierazi du langileen ordezkariak.

Salaketa jarri du komiteak

Lanuzteak iragartzeaz gain, lan-ikuskaritzan salaketa jarri dute Enpresa Komiteko kideek, eta ikuskariaren erantzunaren zain daude. Zentsu horretan, “ildo legala eta sindikala uztartzen” jarraituko dutela adierazi du Larrinagak.

Ia 200 langile daude Adam Food Artiachen Orozkoko lantegian, eta hamar kidek osatzen dute komitea. ESK eta CCOO sindikatuek ordezkari bana dute, ELA eta LABek bina eta hiru ordezkari eta delegatu sindikal bat, berriz, UGTk.

Lesionatuak egon arren lanean jarraitzen duten langileen irudiak:


Berandu baina ederrak etorri dira aurten ere tomateak

Jakina da Narbarteko tomateak daukaten zapore goxoa. Aurten arras berandu ailegatu zaizkigu baratzetara eta ondorioz, gure plateretara, baina bai eder askoak etorri direla. Adibidetarako, herriko barride batek erakutsi dizkigun bi tomate eder hauek, bi kilo terdi eta kilo terdi pisatu dutenak.


Euskaraldirako talde eragilea sortzeko asmoa dute Legazpin

Aurtengo azaroaren 23tik abenduaren 3ra doazen hamaika egunetan Euskal Herri osoan euskararen erabilerari bultzada emateko ekimena da Euskaraldia. Legazpin talde eragile bat osatzeko asmoa daukatela eta, herritarrek parte hartzeko izena emateko aukera izango dutela iragarri dute.Dagoeneko herritarrek izena emateko epea zabalik dago https://euskaraldia.eus webgunean. Euskaraldiaren muinean galdera bat dago: «Zer egin dezakegu euskal hiztunok euskararen erabilera areagotzeko?». Galderak erantzun bat baino gehiago duen arren, Euskaraldiaren antolatzaileek «hizkuntza ohiturak astindu eta ohiko harremanetan euskara gehiago erabiltzeko ariketa bat» proposatu dute.Hain zuzen, urte amaierako hamaika egun horietan euskaraz hitz egiten edo ulertzen duen orok euskaraz egingo balu egunerokoan eragina izan dezakeelakoan daude. Euskaraz egiteko bi rol ematen dituzte aukeran: Ahobizik ulertzen duenari euskaraz egingo dio hark erdaraz erantzun arren, eta ezezagunei lehen hitza euskaraz egingo die; Belarriprestek, ulertzen duenez gero, euskaraz egiteko eskatuko du. Finean, egunerokotasunean euskara pentsatu baino gehiago erabil daitekeela frogatu nahi dute.


Kriseiluak aireratuko dituzte Donibanen, erabakiaren alde

Abenduaren 29rako ekitaldi berri bat antolatu du Donibane Gure Esku Dagok.

Donibaneko Gure Esku Dagok Borondateen Kriseiluak izeneko iniziatiba antolatu du hilaren 29rako. Donibaneko zerua urte berrirako desioak jasotzen dituzten kriseiluekin bete nahi dute, erabakitzeko eskubidea gauzatzeko amets helburu.

“Erabakitzeko eskubidearen gaia lokatzetatik ateratzeko sortu zen Gure Esku Dago, 2013ko ekainean”, gogorarazi du Donibaneko GEDek. Azken bi urteetan hainbat ekitaldi egin ditu Gure Esku Dagok, herri zein nazio mailan. Hala ere, ohartarazi dute ez zirela “urteetan zehar aldarrikapenak egiten” aritzeko. “Erabakitzeko eskubidea praktikara eraman nahi dugu guk”, zehaztu dute. Azaldu dutenez, aldarrikapen aroaren ondoren “erabakiarena” hasi dela esan dute. “Aro berri honen lehen erakusgarri izango dira Goierri, Ispaster eta Dima, 2016an herri galdeketak egiteko erabakia hartu baitute jada”, gaineratu dute.

2016a indartsu hasi nahi du Donibaneko GED-k, eta horretarako bultzada eman nahi diote. Orain arteko ekitaldietan parte hartu ez dutenengana ere iritsi nahi dute, eta horrela, hilaren 29ko ekitaldira ere gonbidatu dituzte. Kriseiluak salgai jarriko dituzte datozen bi igandeetan —hilaren 20an eta 27an— Donibaneko Santiago plazan. 12:00etatik 14:00etara izango dira bertan, eta kriseilu bakoitzak 2,5 euro balioko ditu.


Kereila aurkeztu dute Auzitegi Nazionaleko epaile Velascoren kontra

Euskal presoen abokatuen aurka daraman auzibidean prebarikazioa egitea leporatzen diote.Legez kanpoko atxiloketagatik ere salatu dute

Alfonso Zenon eta Jone Goirizelaia abokatuek jakinarazi dutenez, joan den urriaren 22an kereila kriminala aurkeztu zuten Espainiako Auzitegi Gorenean Eloy Velasco Auzitegi Nazionaleko epailearen kontra. Euskal presoen abokatuen aurka daraman auzibidean prebarikazioa eta legez kanpoko atxiloketa delituak egin izana leporatzen diote.

Euskal presoen defentsa daramaten abokatuen kontrako polizia operazioa abiarazi zuen Velascok joan den urtarrilaren 12an. Hamasei lagun atxilotu zituzten, horietatik hamabi abokatuak, eta beste lau Herrira plataformako kide izateaz akusatuak. Lehendik kartzelan zeuden beste bi abokatu ere, Jon Enparantza eta Arantxa Zulueta, inputatu zituen.

Bere autoan, abokatuei Ogasunari iruzurra eta dirua zuritzea leporatzen zien Velascok, 2012. eta 2013. urteetan BEZari dagozkion zergak ordaindu ez zituztela argudiatuta. Orotara, 270.000 euro inguruko iruzurra egitea egotzi zien. Horretarako, Guardia Zibilak aurkezturiko txosten batean oinarritzen zen Velasco. Txosten horrek aipatzen zuen abokatuek Ogasunaren aurrean egindako deklarazio bat, abokatuek diotenez «balio informatibo hutsa» zuena.

Goirizelaiak eta Zenonek beste hainbat agiri aurkeztu dituzte, frogatzen dutenak abokatuek euren jarduera profesionalari dagozkion zerga guztiak ordaindu dituztela. Agiri horien arabera, 62.800 euro inguru ordaindu zuten zergetan 2012an, eta ia 70.000 euro 2013an. Foru Ogasunen ziurtagiriak ere aurkeztu dituzte abokatuek: agiri horietan, Foru Ogasunek ziurtatzen dute abokatuek bi urte horietan zegozkion zergak ordaindu zituztela eta gaur egun ez dutela inolako zorrik Ogasunarekin.

Abokatuek esan dutenez, Guardia Zibilak eta Velasco epaileak bazuten agiri horien berri, eskatu zituztelako eta dagozkion administrazioek haien eskura jarri zituztelako. Horregatik pentsatzen dute abokatuen kontrako akusazio faltsuak nahita egin direla, eta, beraz, prebarikazio delitua badagoela.

Operazio hartan atxilotuetako bat, Fran Balda, libre gelditu da osasun arrazoiak direla eta, 10.000 euroko bermea ordainduta. Beste euskal preso bat, Tomas Elgorriaga, Frantziaren esku utzi du Alemaniako epaitegi batek.


Finala kolokan dago

Ezker eskuko hatz erakuslea hautsi du Bengoetxea VI.ak, eta ezingo du 14an jokatu buruz buruko finala.Enpresek bihar erabakiko dute zer egin

Buruz buruko txapelketako finala ez da jokatuko hilaren 14ean. Oinatz Bengoetxeak atzerapena eskatu du, ezker eskuko hatz erakuslea hautsi baitzuen herenegun Danel Elezkanorekin batera Bizkaia pilotalekuan egindako entrenamenduan. Atzo goizean egin zituen erradiografiak, eta garbi ikus zitekeen haustura larria dela, eta aurrelaria ez dagoela jokatzeko moduan. Hori hala, enpresek bihar erabakiko dute atzerapena onartzen duten ala ez; eta, bide batez, noiz eta nork jokatuko duten finala. Izan ere, Bengoetxea jokatzeko moduan ez balego, Mikel Urrutikoetxea izango litzateke Aimar Olaizolaren aurkaria.

Arautegiaren arabera, hilaren 21aren aurretik jokatu behar da finala; astebete soilik atzeratu daiteke. Ez dago argi Bengoetxea VI.a 21era garaiz iritsiko den. Hori azaldu zuen pilotariak atzo egindako adierazpenetan: «Datorren iganderako osatzea ezinezkoa da, eta hilaren 21erako, ikusiko dugu». Nolanahi ere, ezin da baztertu enpresek salbuespen neurriren bat hartzea. Baliteke, beraz, finala hilaren 28ra edo uztailaren 5era atzeratzea.

Asegarceko mediku zerbitzuek bihar aztertuko dute Bengoetxearen hatzaren hezurren egoera. Bi astean osatzeko moduan dagoela erabakiko balute, leitzarrak jokatuko du finala. Hala ere, Iñigo Simon sendagileak ez du baztertu ebakuntza egin behar izatea. Hala balitz, hilabeteak behar lituzke osatzeko, eta agur esango lieke udako jaialdiei.

Pilotari gogorra da Bengoetxea VI.a, eta ez litzateke hatza hautsia duela jokatzen duen lehen aldia. Bai, aldiz, erakuslea apurtzen duena. Bera, dena den, baikorra da: «Pena handiarekin nago, nahiko atsekabeturik; atzerapena eskatu dut, eta saiatuko naiz bi aste barru jokatzeko moduan egoten. Badakit zer den hatza hautsita daukadala jokatzea; nire esku dagoen guztia egingo dut finala jokatzeko». Urrunago joan gabe, 2008an buruz buruko txapeldun izan zenean, hatz luzea pitzatuta zuela jokatu zuen. Final-laurdenetan pitzatu zuen, Olaizola II.aren aurka; eta babesarekin jokatu zituen Olaizola I.aren aurkako finalerdia eta Barriolaren kontrako finala.

Leitzakoa jokatzeko moduan ez balego, Urrutikoetxeak ordezkatuko luke finalean. Izan ere, finalerdietan Juan Martinez de Irujok tanto gehiago lortu zituen arren, Iberokoak, min hartuta, uko egin zion hirugarren posturako partida jokatzeari.


Sukaldaritza makrobiotikoaren inguruko ikastaroa antolatu du Gazteria sailak

Sukaldaritza makrobiotikoan hasiberriak direnenentzat ikastaroa antolatu du Azpeitiko Udaleko Gazteria sailak. Gaztelekuan izango dira saio guztiak, lau astearte arratsaldetan: urtarrilaren 17an, 24an, 31n eta otsailaren 7an. Saio guztiak Gaztelekuan izango dira, eta 18 urtetik gorakoentzako dira. Ikasleek eta langabetuek 35 euro eta gainerakoek 40 euro ordaindu beharko dute.

Interesa duenak urtarrilaren 9tik aurrera eman ahalko du izena. Horretarako, Gazte Informazio Bulegora (GIB) bertaratu, 943-15 71 60 telefonora deitu edota gib@azpeitia.eus helbidera mezua idatzi beharko du.


Circus Zirkue heldu da Ispasterrera

Pailazoak, magoak, akrobatak, dantzariak, sagu eta lehoiak euren hezle eta guzti… Circus Zirkuak kolorez bete du goizean Ispasterko frontoia.

Beste urte batez, ikuskizun ederra eskaini dute udalerriko umeek. Azken asteetan eskolan prestaturiko emanaldian argi utzi dute sormena ez zaiela falta.

Frontoira bertaratutakoei ondoetorria emanez hasi dute ekitaldia, eta eurak dibertitu eta ikusleak dibertarazi dituzte. Eskolako txikienetik hasi eta nagusietaraino, taldeka atera dira ikuskizun bikaina eskaintzeko gogotsu.

Magia trikimailuak, pailazoen zorakeriak, akrobaten abilezia, dantzarien trebatasuna… erakustaldi ederra burutu dute.


Langabetuak kontratatzeko diru-laguntzak

Udalak jakitera eman duenez, eskuragarri daude herriko enpresentzat langabetuak kontratatzeagatik diru-laguntzak.

Enplegua sustatzeko toki ekintzetarako Lanbideren laguntza deialdiaren babesean, Donostia-Beterri bailarako Udalek, hala nola, Andoain, Astigarraga, Hernani, Lasarte-Oria, Urnieta eta Usurbilek, enplegua sustatzeko asmoz, langabetuak kontratatzeko diru-laguntzak dituzte martxan. Tokiko enpresei zuzenduta dago diru laguntza lerro hau eta bailarako langabeak eta lan-eskatzaile moduan Lanbiden inskribatutakoak kontratatzea du helburu.

2015eko aurrekontuan 110.250 euro aurreikusi dira diru-laguntza honetarako. Enpresek diru-laguntza honen onuradun izateko Lasarte-Oriako Lanbideko bulegoetan lan-eskaintza zehatza aurkeztu beharko dute eta Lanbidek proposatutako izengaien artean egin beharko dute hautapena.

Kontratazio hauek burutzen hasteko 2015eko ekainaren 22tik aurrerakoak dira. Diruz lagundutako kontratuek 2016ko maiatzaren 31 baino lehen bukatu behar dute, 6 hilabete gorako kontratuak izan ezik. Hala ere aipaturiko data baino lehen amaitu beharko dute kontratuaren lehendabiziko 6 hilabeteak.

Enplegurako laguntza ekonomikoak, 3.000 euroko gehienezko laguntza, 3 hilabete iraungo duen lanaldi osoko kontratuko eta 6.000 euroko gehieneko laguntza, 6 hilabete edo gehiago iraungo duen lanaldi osoko kontratuko. Bi kasuetan ez da kontratuaren kostuen %75 baino handiagoa izango.

Diru laguntzak gehikuntza izango du 55 urtetik gorako iraupen luzeko langabetuak kontratatzeagatik. Azken zenbatekoa ez da %100 baino handiagoa izango.

Kontratu partzialek %50eko lanaldia izan behar dute gutxienez eta kasu honetan adierazten den diru-laguntzaren erdia jasoko dute. Hala ere, diruz lagunduko diren kontratu moten banaketa, diru-laguntzen deialdia arautzen duten oinarrien IV. Eranskinean jasotzen dena da.

Enpresa edo profesional interesatuek eskaerak aurkezteko epea 2016ko martxoaren 31 arte izango dute, eta Andoaingo Udalaren Sustapen ekonomiko, enplegu eta Gazteria Saileko bulegoan egin beharko da( La Salle etorbidea 6. Urigain etxea ).

Diru-laguntzak 2015eko ekitaldiko udal aurrekontuaren araberako kreditu erabilgarria amaitu arte emango dira, eskaera behar bezala betea, sarrera data eta orduaren lehentasun-hurrenkera jarraituz.

Lasarte-Oriako kasuan, argibideak lasarteoria.eus webgunean aurki daitezke edota Dionisio Ávila udal teknikariarekin 943 376 179 telefonoan edo d.avila@lasarte-oria.org helbidera zuzenduz.